[VIDEO] Isu ‘work life balance’, menyakitkan tapi benar – Siti Khadijah
Oleh LIA OTHMAN

9 April 2023, 1:10 pm
KUALA LUMPUR – Pelakon Siti Khadijah Halim bersetuju dengan pandangan Janna Nick mengenai isu untuk mendapatkan keseimbangan hidup dan kerjaya (work life balance), seseorang perlu mengukuhkan kewangan terlebih dahulu.
Siti Khadijah, 26, berkata, biarpun terlalu kasar untuk didengar, tapi pandangan dilontarkan Janna merupakan perkara yang benar dan perlu diterima oleh semua pihak.
“Apa yang Janna Nick cakap itu adalah kebenaran yang menyakitkan. Nak tak nak kita kena hadap. Bagi saya untuk capai kesimbangan hidup dan kerjaya kita kena jadi kuli dahulu.
“Bagi saya kita boleh capai kesimbangan itu selepas bekerja keras. Sebelum saya berada di tahap ini saya pernah kena maki, balik lambat, kena campak skrip,” ujarnya ketika ditemui pada majlis berbuka puasa bersama artis VIU, di Hotel Pavilion, di sini, semalam.
Menafikan tanggapan segelintir netizen yang menyangka kerja selebriti mudah, pelakon drama Sekali Lagi Cinta Kembali itu berkata, mereka juga merasakan kepenatan seperti pekerjaan lain.
“Orang nampak artis sentiasa kelihatan cantik dan selalu bersiap tapi mereka tak tahu penat dia macam mana. Bagi saya semua pekerjaan sama penat,” ujarnya.

Dalam pada itu, Siti Khadijah meminta netizen tidak terus mempertikaikan pandangan yang diberikan pelakon Misteri Mona itu dan memandangnya dari sudut positif.
Sebelum ini, pandangan yang dikemukakan Janna ketika menjadi tetamu program audio siar (podcast) Studio Sembang bersama Amelia Handerson menimbulkan pelbagai reaksi dalam kalangan netizen.
Janna berkata, dia mencapai keseimbangan hidup dan kerjaya selepas mengukuhkan kewangan terlebih dahulu, tidak seperti generasi masa kini.
“Generasi sekarang mahukan work life balance, saya ada semua itu masa umur 28 tahun sekarang, selepas ada sejumlah wang, dua buah rumah dan kereta.
“Bukan nak berlagak tapi lebih tenang sikit selepas memperoleh sesuatu dalam hidup. Kecuali anda datang dari keluarga kaya atau kahwin dengan lelaki berada,” ujarnya. – KOSMO! ONLINE


Wanita warga emas ditahan miliki rokok seludup
Oleh KHAIRUL MOHD. ALI

9 April 2023, 1:07 pm
JOHOR BAHRU – Seorang wanita warga emas ditahan polis kerana memiliki 469 kotak rokok seludup bernilai RM4,660 dalam serbuan di tempat letak kenderaan Jalan Pekeliling, Pasir Gudang, di sini semalam.
Ketua Polis Daerah Seri Alam, Superintenden Mohd. Sohaimi Ishak berkata, wanita asing berusia 60 tahun itu ditahan pada pukul 7.45 pagi dalam operasi yang dijalankan sepasukan pegawai dan anggota dengan kerjasama polis bantuan Malaysia Marine and Heavy Engineering Holdings Bhd. (MMHE).
“Operasi tersebut yang menumpukan kawasan penjaja di lokasi berkenaan telah menahan seorang wanita warga asing kerana memiliki 469 kotak rokok pelbagai jenis bernilai RM4,660.
“Antara rokok dirampas termasuklah 35 kotak rokok Canyon Blast, 51 kotak rokok Canyon Merah, 24 kotak rokok Nusantara, 40 kotak rokok John Rob, 36 kotak rokok LA Lights dan 66 kotak rokok Surya Gudang Garam,” katanya dalam satu kenyataan, di sini hari ini.
“Kes disiasat mengikut Seksyen 135(1) Akta Kastam 1967. Suspek kini ditahan reman selama tujuh hari bermula hari ini sehingga 15 April depan,” jelasnya. – KOSMO! ONLINE


Kereta ibu hamil dihempap pokok tumbang
Oleh NIK NUR IMAN WAHYU

9 April 2023, 1:51 pm
PETALING JAYA – Seorang wanita hamil berkongsi kesedihan apabila kereta jenis Perodua miliknya rosak teruk akibat insiden pokok tumbang di Taman Putra Perdana, Puchong semalam.
Dalam video yang dikongsi Meera Azizi di akaun TikTok miliknya memaparkan keadaan keretanya yang dihempap pokok besar sehingga kemik di bahagian hadapan.
Beberapa penduduk sekitar dilihat turut bekerjasama mengangkat dahan pokok yang menutup jalan utama.
Melalui ruangan kapsyen yang ditulis Meera, dia tidak menyangka akan diuji dalam keadaannya yang sarat mengandung dan akan menyambut hari raya tidak lama lagi.
“Ya Allah, ujian bulan puasa, ujian tunggu hari nak bersalin. Semoga aku dan suami kuat hadapi semua ini,” katanya.
Rata-rata netizen meluahkan rasa simpati dengan musibah yang menimpa Meera sehingga ada individu yang sanggup menawarkan keretanya untuk dipinjam.

“Ya Allah, akak nak pakai kereta ke sementara saya boleh bagi pinjam,” kata Noraini Mohd. Paris.
“Memang angin dan hujan lebat betul petang semalam. Sempat tolong peniaga bazar sebab khemah nak terbang. Semoga keluarga awak kuat dengan ujian ini,” ujar Mohamad Syaharil.
Perkongsian tersebut mendapat lebih 100,000 tontonan dan lebih 600 komen. – KOSMO! ONLINE


Dua maut seorang parah Honda Civic rempuh 4 kenderaan
Oleh ADNAN IBRAHIM

9 April 2023, 2:10 pm
BATU PAHAT – Dua lelaki maut manakala seorang lagi cedera parah selepas kereta dinaiki terbabas dan melanggar empat buah kenderaan yang diletakkan di hadapan sebuah pusat servis kereta di Kilometer 11 Jalan Batu Pahat – Kluang, di sini tangah malam tadi.
Ketua Polis Daerah Batu Pahat, Asisten Komisioner Ismail Dollah berkata, kejadian yang berlaku kira-kira pukul 12.50 tengah malam itu melibatkan pemandu kereta Honda Civic, Teo Kai Hong, 22, Marcus Teo Howe Yue,19, dan Lim Zi Xiang,19.
Katanya, hasil siasatan awal mendapati ketiga-tiga mangsa dalam perjalanan dari bandar Batu Pahat menuju ke arah Sri Gading dengan menaiki sebuah kenderaan.
“Apabila sampai di lokasi kejadian, kereta dikatakan hilang kawalan dan terbabas sebelum merempuh empat buah kenderaan yang diletakkan di hadapan sebuah pusat servis kereta.
“Ia menyebabkan pemandu kenderaan, Teo Kai Hong manakala Marcus Teo Howe Yue yang duduk di kerusi penumpang belakang tersepit di tempat duduk masing namun disahkan meninggal dunia dilokasi selepas berjaya dikeluarkan oleh pasukan Bomba dan Penyelamat Penggaram,”katanya melalui kenyataan hari ini.
Menurut Ismail lagi, Lim Zi Xiang yang duduk di tempat duduk penumpang hadapan mengalami kenderaan parah dan ketiga-tiga mangsa dirujuk ke Hospital Sultanah Nora Ismail (HSNI) Batu Pahat untuk rawatan dan proses bedah siasat.

“Kes disiasat mengikut Seksyen 41(1) Akta Pengangkutan Jalan (APJ) 1987 untuk mengenal pasti punca kejadian sebenar,” Katanya. – KOSMO! ONLINE


Tiada aktiviti korek pasir berhampiran LRA Teluk Kepayang
Oleh LUQMAN RIDHWAN MOHAMED NOR

9 April 2023, 1:18 pm
IPOH – Kerosakan paip di Loji Rawatan Air (LRA) Teluk Kepayang, Bota baru-baru ini tidak berlaku disebabkan oleh aktiviti mengorek pasir di kawasan sekitarnya sebagaimana yang didakwa sesetengah pihak.
Pengerusi Jawatankuasa Infrastruktur, Tenaga, Air dan Pengangkutan Awam Perak, Datuk Seri Mohamad Nizar Jamaluddin berkata, dakwaan tersebut tidak benar kerana pergerakan tanah merupakan punca masalah itu berlaku.
“Tiada usaha-usaha untuk menggali pasir di persekitaran rumah pam itu, sebaliknya pergerakan tanah berlaku akibat tanah rebak dari benteng ke sungai.
“Oleh kerana paip terselindung di bawah (tanah) itu, maka ia menyebabkan tekanan dan paip akhirnya pecah,” katanya kepada pemberita di sini hari ini.
Insiden paip pecah di LRA Teluk Kepayang menyebabkan hampir 80,000 akaun pengguna di daerah Manjung dan Perak Tengah terjejas.
Susulan insiden tersebut, Lembaga Air Perak (Perak) membuat kerja-kerja pembaikan paip yang pecah di dalam tanah sebesar 1200 millimeter (mm) dengan ia selesai sepenuhnya pada Khamis lalu.

Beliau menegaskan, kerajaan negeri sama sekali tidak akan membiarkan aktiviti mengorek pasir di kawasan berhampiran LRA Teluk Kepayang dilakukan. – KOSMO! ONLINE


Pensyarah ‘terjah’ rumah sewa, hostel pelajar ponteng kelas
Oleh KOSMO!

9 April 2023, 1:33 pm
PETALING JAYA – Seorang pensyarah universiti awam bertindak menerjah rumah sewa dan bilik di kolej kediaman beberapa pelajarnya gara-gara gagal menghadirkan diri ke kelas.
Menerusi beberapa video dimuat naik pada TikTok, pensyarah tersebut dikenali sebagai Hisyam Che Mat bertugas di sebuah universiti di Shah Alam, ditemani pelajarnya yang lain menerjah rumah sewa mereka yang tidak hadir ke kelas.
“Ziarah Ramadan ke rumah pelajar, hari ini saya nak pergi Bandar Baru Klang lebih kurang 10 minit dari Shah Alam.
“Ada satu rumah ni pelajar kelas saya, daripada lapan orang di rumah mereka, enam orang datang kelas. Dua orang terbongkang lagi, jadi kita tengok apa dia buat.
“Hari ini kita pergi rumah ‘student’ saya tak datang kelas, separuh kelas tak datang. Jadi saja nak buat ziarah mana tahu sakit ke apa ke,” katanya menerusi video tersebut.
Sebaik beliau memasuki rumah itu, kelihatan dua pelajarnya baring berselimut di atas tilam dan terkejut dengan kehadiran pensyarah tersebut, manakala salah seorang daripada mereka sempat bersalaman.

“Tempat cantik dah (pemandangan balkoni rumah), kenapa tak datang kelas. Kemas kemas, kelas kita nak buat di sini. Budak perempuan semua dah tunggu. Ya Allah tak puasa ke, merokok juga ni,” bebel pensyarah tersebut.
Malah, beliau sempat melakukan tinjauan di bahagian dapur dan bilik rumah sewa mereka selain memuji keadaannya yang kemas.
“Sekarang saya berada di rumah pelajar di Bandar Baru Klang, jadi kita lawat rumah pelajar. Dapur dia memang cantik, dia masak di rumah, bagus.
“Kemudian bilik tengok tersusun kemas, ni bilik dia, mana nak dapat macam ini. Anak lelaki kemas bilik. Kita tengok bilik sana pula, cantik. Ada ‘dumbbells’, budak sukan wajib ada, bagus. Kasut sukan kalau tengok macam-macam jenis ada, ‘bundle’,” katanya.
Dalam video yang lain, Hisyam turut mengetuk pintu bilik di kolej kediaman pelajar perempuan yang tidak hadir ke kelas serta menegur mereka kerana gagal menghadirkan diri, sedangkan ada pelajar tinggal di rumah sewa boleh datang ke kelas pada pagi tersebut.
“Kenapa tak datang kelas saya? Kawan kamu datang, kamu duduk sini tak datang, (duduk) kolej je pun. Habis nak tidur lagi? Nak cuti tiga minggu terus sampai raya?
“Jadi sampai raya kita jumpa, saya tanda nama kamu cuti sampai lepas raya. Lepas ni kamu boleh tidur terus,” katanya dengan nada tegas.
Hisyam berkata, kali terakhir dia menerjah hostel pelajar yang tidak hadir ke kelasnya sekitar tahun 2003 sebelum menghentikan tindakan tersebut.
“Hari ini kelas saya ramai tak datang, mak ayah harapkan anak-anak ini pergi kelas,” katanya.
Di sebalik komen-komen netizen yang memuji Hisyam yang disifatkan seorang pensyarah bertanggungjawab, terdapat juga yang mempersoalkan tindakan beliau menerjah bilik pelajarnya yang tidak hadir ke kelas.
Bagaimanapun, beliau berkata, ia tanggungjawabnya sebagai seorang pendidik sekali gus tidak boleh berkompromi dengan perbuatan ponteng kelas tersebut.
“Saya pun rasa pelik juga kenapa saya nak pergi ke bilik pelajar sedangkan saya boleh duduk dalam bilik saya yang ada pendingin udara. Tak perlu berpanas cari pelajar yang tak datang kelas saya.
“Tapi tuan kena tahu ini tanggungjawab saya sebagai pendidik, maknanya saya tak boleh berkompromi kalau ada pelajar yang ponteng, pelajar culas dan sebagainya.
“Saya perlu tahu ke mana mereka berada dan kenapa tak datang kelas saya. Ini bukan kali pertama saya buat, sebelum ini tahun 2000 saya sudah buat benda ni. Kemungkinan tak pernah ‘meletup’ sebab itu orang tak tahu. Jadi tuan jangan risau, ini tugas saya,” jelasnya. – KOSMO! ONLINE


Bayaran rendah, Faizal Hussein tolak berlakon iklan produk antarabangsa
Oleh LIA OTHMAN

9 April 2023, 2:05 pm
KUALA LUMPUR – Bayaran tidak setimpal menjadi punca pelakon Faizal Hussein menolak tawaran untuk berlakon dalam sebuah iklan produk jenama antarabangsa.
Faizal, 55, berkata, tawaran harga diberikan kepadanya terlalu rendah jika dibandingkan dengan status jenama tersebut yang terkenal di seluruh dunia.
“Saya terima dua tawaran berlakon iklan, satu daripada jenama produk tempatan dan satu lagi antarabangsa. Saya pilih untuk terima tawaran iklan produk tempatan.
“Sebab bayaran iklan untuk produk antarabangsa itu lebih rendah berbanding jenama tempatan. Jadi, kita kenalah ajar macam itu kan,” ujarnya ketika ditemui semasa sesi bersama media dan pelakon anjuran Viu, di sini, semalam.
Tidak terlalu memilih, namun pelakon filem Bunohan itu berpendapat tawaran yang datang perlu mengikut standard jenama berkenaan.
“Kalau produk jenama tempatan boleh tawarkan saya harga setinggi RM10,000, jenama antarabangsa itu tak patutlah berikan harga yang lebih rendah.

“Patutnya mereka perlu bayar lebih tinggi sebab jenama antarabangsa. Jadi, kalau mereka tak dapat bayar harga lebih tinggi, saya pun tak nak buat,” ujarnya.
Sementara itu, mengulas tentang video iklan raya Jakel bersama isteri, Suhaila Sulaiman yang viral baru-baru ini, Faizal berkata, iklan tersebut sebenarnya disiarkan dua tahun lepas.
“Mungkin ketika itu terlalu banyak iklan raya yang menarik, jadi tidak mustahil ramai yang tidak perasan dengan iklan tersebut.
“Cuma sekarang ini bila ramai yang dah tengok, baru mereka rasa iklan tersebut sangat menyeronokkan,” ujarnya. – KOSMO! ONLINE


Ekosistem industri media hadapi tekanan
Oleh ALWANI ZAFIRAH

10 April 2023, 10:48 pm
KUALA LUMPUR – Menteri Komunikasi dan Digital, Fahmi Fadzil menyifatkan, ekosistem dalam industri media ketika ini berdepan dengan pelbagai tekanan termasuk ekonomi.
Katanya, kementeriannya bersama kerajaan dalam usaha mencari penyelesaian terbaik untuk membantu golongan pengamal media.
“Kita lihat secara umum ekosistem dalam industri media hadapi beberapa tekanan dan dari segi undang-undang sedia ada tekanan yang dimaksudkan semestinya dari sifat ekonomi dan juga bakat atau tenaga kerja.
“Jadi mungkin ada beberapa perkara yang boleh kita teliti dan sekiranya mana kita perlu wujudkan ataupun kita gubal apa-apa undang-undang baharu.
“Contoh seperti kita bincangkan sebelum ini dengan Majlis Media Malaysia, maka ini akan dapat disegerakan atau diselaraskan supaya ia bukan menepati citarasa masing-masing tetapi suai manfaat dengan keadaan dan keperluan semasa,” katanya pada sidang akhbar selepas selesai Majlis Apresiasi Pengamal Media bersama YB Fahmi Fadzil, di sini malam ini.
Tambahnya lagi, pihaknya mahu memastikan industri media di negara ini menjadi penghubung terbaik dalam menyampaikan segala berita dan maklumat yang sahih serta tidak menimbulkan sebarang spekulasi yang tidak benar.

“Pertama, media dapat berfungsi sebagai ‘tiang seri’ kepada demokrasi untuk pastikan wujud ‘check and balance’ (semak dan imbang) dan dalam masa sama maklumat yang disampaikan itu tidak menjurus kepada yang tidak benar,” ujarnya. – KOSMO! ONLINE


Kerajaan tidak campur tangan pendakwaan bekas Menteri Besar Perlis
Oleh LIYANA RAMLI

10 April 2023, 9:51 pm
IPOH – Kerajaan tidak pernah campur tangan berhubung urusan mahupun pendakwaan di mahkamah termasuk pendakwaan yang sedang dihadapi Bekas Menteri Besar Perlis, Datuk Seri Azlan Man.
Perdana Menteri, Datuk Seri Anwar Ibrahim berkata, pendakwaan itu berlaku susulan tindakan pihak berkuasa seperti Suruhanjaya Pencegahan Rasuah (SPRM) yang menyiasat perkara berkenaan.
“Yang paling akhir (penyelewengan), mantan Menteri Besar Perlis. Bukan saya yang buat laporan kepada SPRM atau polis.
“Sebaliknya saya bagi arahan kerajaan sekarang ini, saya hendak selamatkan negara kita daripada pemimpin-pemimpin yang kayakan diri dengan merompak harta kekayaan negeri, itu tekad saya,” katanya, di sini hari ini.
Beliau berkata demikian ketika berucap di hadapan kira-kira 1,000 orang ketika hadir dalam Majlis Berbuka Puasa dan Solat Maghrib di Masjid Ittihadiah, Manjoi, di sini.
Menurut Anwar, pihaknya tidak akan bertolak ansur atau berkompromi dengan mana-mana individu yang terlibat dengan penyelewengan termasuk rasuah.

Beliau menegaskan bahawa beliau tidak gentar dalam berdepan dengan mana-mana pihak yang mahu menentangnya dalam usaha melawan penyelewengan dan rasuah.
“Susah senang saya hadapi. Kalau orang nak jatuhkan kerana saya lawan rasuah, silakan tetapi saya tidak akan tolak ansur daripada bersihkan negara ini dan selamatkan bangsa serta negara kita daripada tindakan orang yang merompak kekayaan negara.
“Saya arah SPRM apa? Ambil tindakan kepada sesiapa sahaja yang melakukan rasuah terutamanya setelah kita bagi amaran, dibuatnya juga.
“Ini termasuk dengan pimpinan yang ada dalam kerajaan. Baik dalam kalangan menteri di kabinet atau pimpinan di kerajaan negeri,” katanya.
Sementara itu, dalam majlis tersebut, beliau turut menyaksikan penyerahan sumbangan tunai daripada Yayasan Insaf dan G Capital kepada 200 anak-anak yatim. – KOSMO! ONLINE


Kamera badan anggota polis dilaksana selewatnya suku ketiga tahun ini
Oleh ISKANDAR SHAH MOHAMED

10 April 2023, 9:45 pm
SHAH ALAM – Penggunaan kamera badan pada anggota polis di seluruh negara dijangka akan dilaksanakan pada suku kedua atau ketiga tahun ini.
Menteri Dalam Negeri, Datuk Seri Saifuddin Nasution Ismail berkata, pelaksanaan itu kini dalam fasa terakhir yang melibatkan penelitian oleh jawatankuasa penilaian dan spesifikasi mengenai kamera itu telah dibangunkan selain pengeluaran dokumen tender.
“Baru-baru ini, proses taklimat kepada pembida yang berminat juga sudah diberikan dan jawatankuasa akan membuat penilaian sebelum perolehan lanjut dibuat.
“Saya yakin ia akan dilaksanakan tahun ini. Jika melihat proses itu, ia tidak memakan sehingga hujung tahun dan boleh jadi pada suku kedua atau ketiga ini,” katanya ketika ditemui selepas program TownHall Rakyat di Karangkraf di sini, hari ini.
Tegas Saifuddin, Polis Diraja Malaysia (PDRM) sudah bersedia sepenuhnya menggunakan kamera itu dalam langkah menangani isu korupsi dan integriti.
“Kerajaan berpegang kepada prinsip sifar toleransi terhadap isu rasuah di negara ini. Jadi, antara langkah perkukuhkan integriti itu adalah menerusi teknologi adalah penggunaan kamera badan,” ujarnya.

Dalam pada itu, beliau berkata, siasatan mengenai kenyataan berunsur perkauman oleh Presiden Pas, Tan Sri Abdul Hadi Awang dan Ketua Pemuda Pas Pulau Pinang, Muhammad Fawwaz Mohamad Jan, masih dijalankan,” katanya. -KOSMO! ONLINE


Gagasan Rakyat sedia terima tiga ADUN UMNO yang dipecat – Hajiji
Oleh MOHD. HUSNI MOHD. NOOR

10 April 2023, 10:26 pm
PUTRAJAYA – Parti Gagasan Rakyat Sabah (Gagasan Rakyat) bersikap terbuka untuk menerima tiga Ahli Dewan Undangan Negeri (ADUN) UMNO yang dipecat, hari ini.
Presidennya, Datuk Seri Hajiji Noor berkata, beliau tidak boleh mengulas lanjut mengenai isu pemecatan itu kerana ia membabitkan urusan parti UMNO.
“Saya tidak boleh komen lanjut kerana ia membabitkan urusan parti UMNO namun, jika mereka ingin mohon untuk masuk Gagasan Rakyat, Insya-Allah kita akan terima.
“Kalau mereka mahu masuk mana-mana parti, di Sabah ini banyak parti politik, jadi terpulang kepada mereka untuk memilih,” katanya kepada media selepas Majlis Berbuka Puasa Ketua Menteri Sabah bersama Mahasiswa Institusi Pengajian Tinggi (IPT), di sini malam ini.
Media sebelum ini melaporkan, tiga ADUN UMNO yang menyokong pimpinan Hajiji semasa berlaku kemelut politik di Sabah pada awal Januari lalu telah dipecat, hari ini.
Tiga ADUN yang dipecat itu ialah Datuk James Ratib (Sugut), Datuk Mohd. Arsad Bistari (Tempasuk) dan Datuk Jasnih Daya (Pantai Dalit).

Pada 21 Februari lalu, empat ADUN termasuk James, Mohd Arsad dan Jasnih mengumumkan keluar daripada parti dan menyertai Parti Gagasan Rakyat Sabah (Gagasan Rakyat).
Selain itu, ADUN Balung Datuk Hamid Awang juga turut mengambil keputusan sama iaitu keluar daripada UMNO.- KOSMO! ONLINE


Fahmi Fadzil kongsi diganggu scammer mengaku Nancy
Oleh ALWANI ZAFIRAH

10 April 2023, 10:41 pm
PETALING JAYA – Menteri Komunikasi dan Digital, Fahmi Fadzil berkongsi pengalaman dirinya diganggu scammer yang mengaku sebagai Menteri Pembangunan Wanita, Keluarga dan Masyarakat, Datuk Seri Nancy Shukri, pagi tadi.
Katanya, secara tiba-tiba beliau menerima satu kiriman mesej menerusi aplikasi WhatsApp daripada nombor yang tidak dikenali namun gambar profil menunjukkan Nancy.
“Saya nak cerita, pagi tadi saya terima satu WhatsApp daripada individu yang memperkenalkan dirinya sebagai Datuk Seri Nancy Shukri, gambar dalam WhatsApp itu gambar Datuk Seri Nancy.
“Tapi bila beliau menghantar mesej kepada saya, beliau menggunakan perkataan ‘Assalama’alaikum’ dan saya lihat ini ada something (sesuatu) yang tidak kena, maka saya berhubung dengan Datuk Seri Nancy pagi tadi lepas subuh.
“Datuk Seri Nancy cepat-cepat call (hubungi) saya dan beliau kata, YB Fahmi this is not my number (ini bukan nombor saya) dan ia bukan saya dan saya juga tidak menggunakan perkataan (Assalama’alaikum) seperti itu, saya selalu cakap ‘Salam’,” kongsinya kepada pemberita.
Terdahulu, Fahmi menyantuni kira-kira 400 pengamal media dalam Majlis Apresiasi Pengamal Media bersama YB Fahmi Fadzil, di sini malam ini.

Sehubungan itu, Fahmi mengingatkan orang ramai untuk tidak mudah terpedaya dengan sebarang panggilan daripada nombor atau individu yang tidak dikenali.
Tambahnya lagi, menjadi satu keperluan untuk membuat semakan mengenai identiti si pemanggil sebelum melanjutkan perbualan.
“Jadi apabila kita dapat tahu perkara seperti itu, kita sahkan dahulu adakah orang yang memanggil atau berhubung dengan kita itu dalam apa jua platform, adakah mereka adalah orang yang sebenar-benarnya identiti itu.
“Kalau tak pasti jangan kongsi, kalau tak kenal jangan sambungkan perbualan. Jika ada di antara kita jadi mangsa, tolong segera hubungi Pusat Respons Scam Kebangsaan (NSRC) di nombor 997 untuk bantuan,” pesannya. – KOSMO! ONLINE


Penjawat awam Sabah terima RM700, pesara terima RM350
Oleh MOHD. HUSNI MOHD. NOOR

10 April 2023, 10:35 pm
PUTRAJAYA – Kerajaan Negeri Sabah mengumumkan bantuan khas Aidilfitri dan Pesta Kaamatan sebanyak RM700 kepada penjawat awam di negeri itu.
Perkara itu diumumkan Ketua Menteri Sabah, Datuk Seri Hajiji Noor ketika ditemui media pada Majlis Berbuka Puasa Ketua Menteri Sabah Bersama Mahasiswa Institut Pengajian Tinggi (IPT) Semenanjung, di Pusat Konvensyen Antarabangsa Putrajaya, di sini malam ini.
“Kerajaan negeri turut bersetuju mengagihkan bantuan sebanyak RM350 kepada pesara awam negeri dan ia akan diagihkan kepada penjawat awam negeri dan pesara pada 17 April depan,” katanya.
Mengulas mengenai majlis berbuka puasa itu, Hajiji berkata, program itu diadakan setiap tahun bagi meraikan mahasiswa Sabah yang menyambung pengajian di Semenanjung Malaysia. – KOSMO! ONLINE


Pelesit rempit masuk jerat lepas kantoi larikan diri
Oleh KOSMO!

10 April 2023, 10:02 pm
BALIK PULAU – Seorang penunggang motosikal yang cuba melarikan diri selepas terbabas dan merempuh sebuah kenderaan dipercayai ketika memulakan aktiviti lumba haram di persimpangan lampu isyarat Jalan Tun Dr. Awang, di sini, pagi semalam akhirnya tersungkur.
Lelaki tempatan berusia dalam lingkungan 19 tahun itu diberkas dalam satu operasi khas yang dijalankan Task Force Bahagian Siasatan Penyiasatan Trafik Daerah (BSPTD) Barat Daya, malam semalam.
Menurut kenyataan di Facebook Ibu Pejabat Polis Daerah Barat (IPD BD), terkesan satu video kemalangan berpunca daripada aktiviti samseng jalanan di lokasi berhampiran Spice Arena, semalam.
Operasi tersebut diketuai oleh seorang pegawai dan empat anggota bagi mengesan penunggang motosikal yang terlibat.
“Hasil operasi tersebut, seorang lelaki berusia 19 tahun telah ditahan dan dibawa ke Balai Polis Trafik Bayan Lepas serta direman satu hari bagi membantu siasatan di bawah Seksyen 42(1) Akta Pengangkutan Jalan 1987,” katanya di sini hari ini.
Semalam, Kosmo! Online melaporkan seorang penunggang motosikal dikatakan tidak sedarkan diri sebelum beberapa minit dia menghilangkan diri dalam kemalangan kira-kira pukul 4 pagi.

Kejadian itu dipercayai berlaku ketika mangsa bersama beberapa pelesit rempit atau lebih dikenali dengan gelaran ‘anak antoo Penang’ mahu memulakan perlumbaan. – KOSMO! ONLINE


Heroin RM789 juta dari Malaysia dirampas pihak berkuasa Australia
Oleh AZMI NORDIN

10 April 2023, 10:58 pm
KUALA LUMPUR – Sebanyak 336 kilogram heroin dalam kotena daripada Malaysia berjaya dirampas oleh pihak berkuasa Australia, 13 Mac lalu.
Setiausaha PDRM, Datuk Noorsiah Mohd Saaduddin berkata, pihaknya melalui Jabatan Siasatan Jenayah Narkotik (JSJN) Bukit Aman mengesahkan kejadian itu.
“Pihak Berkuasa Australia telah berjaya merampas dadah heroin seberat 336 kilogram yang dibawa masuk dalam sebuah kontena dari Malaysia ke Brisbane, Australia.
“Dadah tersebut dianggarkan bernilai AUD268.8 juta (RM789.56 juta),” katanya dalam kenyataan hari ini.
Tegas Noorsiah, pihak JSJN Bukit Aman sedang menjalankan siasatan berpandukan maklumat yang diterima daripada pihak Polis Persekutuan Australia (AFP) sebelum mengambil sebarang tindakan lanjut.
Terdahulu, laman berita dari Australia melaporkan Polis Persekutuan Australia merampas sejumlah dadah daripada yang cuba diseludup melalui laluan laut.

Dilaporkan, jumlah rampasan heroin yang cuba diseludup itu merupakan angka kedua terbesar bagi negara tersebut.-KOSMO! ONLINE.


Mohd Amran Ketua Pengarah, Ketua Hakim Syarie JKSM baharu
Oleh MUHAMMAD NAJIEB AHMAD FUAD

10 April 2023, 10:10 pm
PETALING JAYA – Datuk Mohd Amran Mat Zain dilantik sebagai Ketua Pengarah dan Ketua Hakim Syarie, Jabatan Kehakiman Syariah Malaysia (JKSM) yang baharu berkuat kuasa hari ini.
Menteri di Jabatan Perdana Menteri (Hal Ehwal Agama), Datuk Mohd. Naim Mokhtar berkata, Mohd Amran berkelulusan Ijazah Sarjana Muda Syariah (Kepujian), Universiti Malaya dan Ijazah Sarjana Undang-Undang LLM, Universiti Islam Antarabangsa Malaysia (UIAM) selain turut memiliki Diploma Lepasan Ijazah (Pentadbiran dan Perundangan Islam), UIAM.
Katanya, Mohd Amran mempunyai pengalaman selama 29 tahun dalam Skim Perkhidmatan Pegawai Syariah apabila mula menyertai perkhidmatan awam sejak tahun 1994.
“Memulakan tugas sebagai Pegawai Syariah di Biro Bantuan Guaman Wilayah Persekutuan, selain pernah bertugas sebagai Pendaftar di JKSM dan Hakim Mahkamah Rendah Syariah Wilayah Persekutuan Putrajaya.
“Sebelum ini beliau juga telah diberikan amanah sebagai Pengarah Bahagian Sokongan Keluarga JKSM, Hakim Mahkamah Tinggi Mahkamah Syariah Wilayah Persekutuan dan Ketua Hakim Syarie di Mahkamah Syariah Wilayah Persekutuan. Jawatan terakhir beliau di JKSM sebagai Hakim Mahkamah Rayuan.
“Sepanjang perkhidmatan, beliau turut pernah mengikuti kursus jangka pendek di The Muslim College of London,” katannya dalam kenyataan akhbar, di sini hari ini.

Ujarnya, berpandukan kepada pengalaman luas serta kelayakan yang dimiliki, Jabatan Perdana Menteri (Hal Ehwal Agama) amat yakin dengan kewibawaan Mohd Amran untuk menerajui JKSM dalam usaha meneruskan kecemerlangan jabatan.
“Jabatan Perdana Menteri (Hal Ehwal Agama) ingin mengucapkan tahniah dan berharap Mohd Amran dapat menjalankan amanah ini dengan sepenuh hati demi agama, negara dan ummah,” jelasnya. – KOSMO! ONLINE


Lelaki putus tangan main mercun buatan sendiri
Oleh MOHD AZLI ADLAN

10 April 2023, 11:31 pm
KUALA NERUS – Gara-gara bermain mercun buatan sendiri, seorang lelaki berusia 27 tahun putus tangan kiri dan sebahagian jari tangan kanan di Kampung Gong Pak Damat, di sini hari ini.
Kejadian yang turut mencederakan beberapa bahagian badan mangsa itu dikatakan berlaku pada pukul 3.30 pagi.
Ketua Polis Terengganu, Datuk Rohaimi Md. Isa berkata, siasatan awal mendapati lelaki tersebut telah membancuh mercun buatan sendiri menggunakan mercun bola dan paip PVC.
“Mercun buatan sendiri berkenaan telah menyebabkan letupan besar sehingga menyebabkan mangsa mengalami kecederaan serius.
“Tangan kiri putus hingga ke pergelangan, beberapa jari kanannya hancur manakala beberapa bahagian badan lain turut cedera,” katanya, di sini hari ini.
Rohaimi berkata, lelaki berkenaan telah dikejarkan ke Unit Rawatan Rapi (ICU) Hospital Sultanah Nur Zahirah, Kuala Terengganu.

Beliau berkata, kes disiasat mengikut Seksyen 8 Akta Bahan Letupan 1957 manakala pengedar dan penjual mercun bola terbabit sedang dikesan.
“Ini kes kedua kecederaan akibat bermain mercun di negeri ini sepanjang bulan Ramadan ini,” katanya.
Kosmo! Online 6 April lalu melaporkan seorang remaja lelaki berusia 13 tahun menjadi mangsa pertama bermain mercun pada bulan Ramadan ini. – KOSMO! ONLINE


Imej hantu budak dalam jengkaut
Oleh KOSMO!

10 April 2023, 9:00 pm
MELBOURNE – Sepasang suami isteri di Australia terkejut apabila melihat  imej didakwa hantu kanak-kanak dalam sekeping gambar yang dimuat naik di laman Facebook, lapor akhbar Daily Star semalam.
Menurut wanita dikenali sebagai Felicia itu, imej aneh tersebut memaparkan seorang pekerja sedang mengendalikan sebuah jengkaut di negeri Victoria.
Ia dikongsi oleh ketua suaminya di laman Facebook syarikat mereka bekerja.
Namun, apabila diperhatikan secara teliti, Felicia mengesan imej seperti kanak-kanak sedang duduk di dalam jengkaut itu, membuatkan wanita berkenaan mempersoalkan sama ia imej hantu.
“Gambar itu dirakam oleh ketua suami saya untuk diletakkan di laman Facebook syarikat mereka.
“Apabila saya melihatnya, saya menyoal ‘gambar apakah itu’ sebelum membesarkannya untuk melihat dengan lebih teliti. Ia kelihatan seperti kanak-kanak kecil,” kata Felicia.

Dia kemudian memberitahu perkara itu kepada suaminya sebelum gambar tersebut dikongsikan semula di Facebook bagi bertanyakan pandangan ramai mengenai imej berkenaan.
Ada dalam kalangan pengguna media sosial yang mendakwa bahawa ia merupakan imej seorang kanak-kanak yang memakai jumpsuit berwarna kelabu gelap.
“Saya dapat melihat dua kanak-kanak kecil,” kata seorang pengguna lain. – Agensi


Askar hilang di Hutan Simpan Belum
Oleh ASLIZA MUSA

10 April 2023, 8:15 pm
IPOH – Seorang anggota tentera berpangkat Koperal dilaporkan hilang ketika menjalankan operasi di kawasan pedalaman Hutan Simpan Belum di Gerik, Jumaat lalu.
Ketua Polis Perak, Datuk Seri Mohd. Yusri Hassan Basri berkata, pihaknya menerima laporan kehilangan anggota berusia 33 tahun itu pada pukul 12.50 tengah malam, semalam.
Katanya, lelaki terbabit merupakan anggota dari Batalion 25 Rejimen Askar Melayu Diraja (RAMD) Kem Seri Bentong, Pahang.
“Hasil siasatan mendapati kejadian berlaku Jumaat lalu pada pukul 5 petang ketika anggota tersebut bersama lima rakan lain sedang menjalankan operasi di kawasan penugasan.
“Usaha mencari dan menyelamat (SAR) telah dijalankan oleh Angkatan Tentera Malaysia (ATM) dan sehingga kini anggota terbabit masih belum dijumpai,” katanya. – KOSMO! ONLINE


Dewan Negara: Kerajaan tolak usul keluar KWSP, saran rakyat berniaga
Oleh HARRITH HISHAM

10 April 2023, 9:16 pm
KUALA LUMPUR – Kerajaan tetap dengan pendirian untuk tidak membenarkan pengeluaran Kumpulan Wang Simpanan Pekerja (KWSP) dan menyarankan agar rakyat menggunakan alternatif seperti berniaga untuk menyelesaikan masalah.
Kenyataan itu dibuat Timbalan Menteri Kewangan I, Datuk Seri Ahmad Maslan sekali gus menolak usul tersebut yang dibahaskan di Dewan Negara.
“KWSP adalah simpanan hari tua, bukan simpanan hari muda. Ia simpanan untuk masa depan. Kalau kita nak selesaikan masalah ketika ini, kita perlu ada option (pilihan) yang ketiga dan bukan hanya perlu berhutang.
“Kalau tak mahu berhutang, jangan pergi ah long tetapi kita boleh berniaga kerana ada RM40 bilion pinjaman mudah yang kita berikan dalam Belanjawan 2023.
“Carilah segala perkara itu, RM40 bilion itu untuk membantu rakyat yang kesusahan dan bukan hanya menunggu untuk mengeluarkan (KWSP) untuk kali kelima,” katanya.
Beliau berkata demikian ketika menggulung usul pengeluaran KWSP bersasar yang dibahaskan oleh 12 Ahli Dewan Negara, di Parlimen, hari ini.

Dalam pada itu, katanya, kerajaan juga telah mengumumkan pelbagai bantuan untuk diberikan kepada rakyat menerusi Belanjawan 2023 termasuk bantuan hari raya dan Sumbangan Tunai Rahmah (STR).
“Antara bantuan yang telah diumum kepada ahli-ahli KWSP, inisiatif penambahan caruman sebanyak RM500 dan insentif i-Saraan daripada RM250 kepada RM300 setahun.
“Ini supaya mereka ada motivasi untuk menambah caruman. Satu lagi dalam bajet, kita tambah jumlah caruman sukarela setahun daripada RM60,00 kepada RM100,000.
“Jadi, kalau nak kata kerajaan ini tak bertanggungjawab, tak menolong rakyat, itu adalah satu perkara yang sangat-sangat tidak betul,” ujarnya.
Tambah Ahmad, sebab utama pengeluaran KWSP itu tidak dibenarkan kerana (Kerajaan Perpaduan) ingin menjadi kerajaan yang bertanggunjawab.
“Mungkin lepas kali kelima, minta lagi kali keenam dan ketujuh. Kalau (kerajaan) nak popular, luluskan sahaja. Tetapi kita ingin menjadi kerajaan yang bertanggungjawab maka kerajaan tidak menerima usul yang dibentangkan,” katanya. – KOSMO! ONLINE


Isteri meninggal dunia selepas 3 minggu bernikah di hospital
Oleh KOSMO!

10 April 2023, 8:00 pm
JAKARTA – Seorang lelaki di Indonesia berkongsi kisah sedih dia sempat bernikah dengan isterinya ketika wanita itu terlantar  di katil hospital sebelum meninggal dunia kira-kira tiga minggu kemudian, lapor laman berita Merdeka kelmarin.
Menurut lelaki itu yang dikenali sebagai Eko, isterinya meninggal dunia pada 13 Mac 2023 selepas mereka berkahwin pada 23 Februari lalu.
Berdasarkan video yang tular di laman TikTok, Eko berkongsi gambar pernikahan dia dan isterinya, Alfi.
Wanita berkenaan dikatakan menghidap keadaan Systemic Lupus Erythematosus (SLE) iaitu sejenis penyakit autoimun kronik yang menimbulkan keradangan pada anggota dan organ badan seperti sendi, kulit, buah pinggang dan otak.
Ketika majlis pernikahan tersebut, Eko dilihat menangis di samping Alfi semasa mereka dinikahkan dan membaca doa kesyukuran.
Video pasangan tersebut mendapat perhatian ramai dengan netizen memberikan pelbagai komen yang mengharukan.

“Kuasa cinta. Cinta hingga ke akhir hayat. Tetap kuat dan tabah,” kata seorang pengguna media sosial. – Agensi


Kelantan FC sedia ‘serang balas’ terhadap Moon Sik
Oleh MOHD. FITRIE MUHAMAD

10 April 2023, 9:13 pm
KUALA LUMPUR – Kelantan FC tidak akan berdiam diri dan akan membuat tuntutan balas kepada Persekutuan Bola Sepak Antarabangsa (FIFA) sekiranya bekas ketua jurulatih, Choi Moon Sik menfailkan tindakan kepada kelab
Pihak pengurusan kini sedang membuat persiapan untuk mengambil tindakan bersesuaian malah berpendapat bahawa tindakan merehatkan bekas Moon Sik adalah wajar dan munasabah.
Daripada kenyataan yang dikeluarkan Bahagian Perundangan Kelab, Kelantan FC juga sedang membuat persiapan untuk mengambil tindakan kepada bekas jurulatih kecergasan, Hyo Jun Park yang meninggalkan kelab tanpa notis dan mendadak ketika kontraknya masih lagi sah bersama pasukan.
“Pihak kelab Kelantan FC kini sedang membuat persiapan untuk mengambil tindakan bersesuaian kepada bekas ketua jurulatih iaitu Choi Moon Sik melalui FIFA dan akan membuat tuntutan balas (counter claim) sekiranya bekas ketua jurulatih itu terlebih dahulu memfailkan tindakan kepada kelab.
“Pihak kelab juga sedang membuat persiapan untuk turut mengambil tindakan kepada bekas jurulatih kecergasan kelab iaitu Hyo Jun Park yang telah meninggalkan kelab tanpa notis dan mendadak sungguhpun beliau masih berada dalam tempoh kontrak bersama kelab.
“Perbuatan bekas jurulatih kecergasan ini adalah jelas suatu pelanggaran kontrak dimana kelab telah menanggung kerugian dan terpaksa mencari pengganti dalam masa yang singkat,” menurut kenyataan yang dikeluarkan hari ini.

Sebelum ini The Red Warriors bertindak drastik dengan merehatkan Moon Sik sebelum aksi dengan Terengganu, 4 April lalu dan ejen kepada jurulatih itu, Myeongho Jeong menyatakan pihaknya sudah bersiap sedia heret kelab itu ke FIFA.
Keputusan Jeong itu dibuat selepas dikatakan tidak berpuas hati dengan Kelantan FC yang mendakwa dirinya sengaja memfitnah dan memburukkan pasukan.
“Kedua-dua bekas ketua jurulatih dan jurulatih kecergasan ini juga gagal hadir semasa perlawanan liga menentang Terengganu FC setelah enggan untuk menaiki bas pasukan pada hari perlawanan untuk bertandang ke Stadium Sultan Mizan Zainal Abidin, Kuala Terengganu sungguhpun telah diminta oleh pihak kelab.
“Perbuatan ini menyebabkan pihak kelab terpaksa mengambil tindakan drastik saat akhir dan melantik Rezal Zambery Yahya sebagai Pengendali Sementara pada perlawanan tersebut bagi memastikan pasukan mempunyai jurulatih untuk membuat keputusan di bangku simpanan.
“Pihak kelab menjamin dan komited dalam memastikan hak perundangan kelab sentiasa terjaga dan tidak akan membiarkan sebarang pihak mengambil kesempatan yang boleh merugikan kelab dan mencemarkan nama baik kelab,” katanya.


10 syarikat jadi perintis akademi sasar lahir 100,000 pekerja mahir
Oleh AMREE AHMAD

10 April 2023, 8:27 pm
PUTRAJAYA- Kementerian Ekonomi bakal mengenal pasti 10 buah syarikat ternama untuk membentuk satu akademi khas dengan silibus mengikut keperluan pasaran sebenar.
Menterinya, Rafizi Ramli berkata, ia antara hasil yang diputuskan Pasukan Petugas Khas Pemudahcara Perniagaan (Pemudah) setelah perbincangan rapi dengan pemain industri.
“Ia akan dibentuk pada akhir Jun depan dan setelah tiga bulan, kerajaan berhasrat mahu negara melahirkan 100,000 pekerja berkemahiran.
“Selama ini pihak kerajaan hanya membina institusi latihan kemahiran dan mengambil pelajar tanpa diambil kira silibus memenuhi kehendak pasaran,” katanya pada sidang akhbar, di sini.
Katanya, situasi itu mengakibatkan ada kalangan lepasan terbabit tidak mendapat pekerjaan setimpal dengan apa dipelajari dan menerima upah tidak sepadan ilmu mereka.
“Jadi, kita sasar menjelang suku kedua akadami ini akan beroperasi dan kemudian pada suku ketiga pula ia diperluas ke seluruh negara melibatkan sasaran 10,000 syarikat.

“Pada masa sama, untuk menarik penyertaan lebih ramai syarikat multinasional terlibat, pihak kerajaan juga akan menawarkan pelbagai insentif menarik untuk mereka,” jelasnya. – KOSMO! ONLINE


Anwar singgah Bazar Ramadan Taman Jati
Oleh ASLIZA MUSA

10 April 2023, 7:50 pm
IPOH – Perdana Menteri, Datuk Seri Anwar Ibrahim meluangkan masa kira-kira 30 minit mengunjungi Bazar Ramadan Taman Jati di Meru, dekat sini hari ini.
Beliau tiba sekitar pukul 5.35 petang sebelum melawat gerai yang ada selain sempat beramah-mesra dengan penjual dan pembeli.
Ahli Parlimen Tambun itu juga dilihat membeli beberapa juadah berbuka puasa termasuk lempeng pisang dan roti jala selain peniaga di bazar tersebut memberikannya lemang, ketupat dan rendang tok.
Hadir sama, Menteri Besar, Datuk Seri Saarani Mohamad, Pengerusi Jawatankuasa Perumahan dan Kerajaan Tempatan negeri, Sandrea Ng Shy Ching dan Setiausaha Kerajaan Negeri, Datuk Ahmad Suaidi Abdul Rahim.
Terdahulu, dalam lawatan kerjanya di Perak hari ini, Anwar menghadiri Program Sumbangan Rahmah yang diadakan di Bank Simpanan Nasional (BSN) Cawangan Bandar Meru Raya.
Anwar dijadualkan menghadiri majlis berbuka puasa dan solat Maghrib di Masjid Ittihadiah, Manjoi, di sini bersama masyarakat.

Beliau kemudian meneruskan program solat isyak dan tarawih seterusnya jamuan moreh bersama penduduk di Masjid Ghufran, Manjoi. – KOSMO! ONLINE


Pas perlu mohon maaf, fitnah Tanah Rizab Melayu menurun di Selangor
Oleh ABDUL RAZAK IDRIS

10 April 2023, 9:35 pm
SHAH ALAM – Pas wajar memohon maaf kerana cuba memfitnah dan menipu warga Selangor berhubung dakwaan keluasan Tanah Rizab Melayu (TRM) telah menurun mendadak sebanyak 3,200 hektar dari tahun 2019 hingga 2021.
Setiausaha Politik Menteri Besar Selangor, Juwairiya Zulkifli berkata, dakwaan Pesuruhjaya Pas Selangor, Datuk Dr. Ahmad Yunus Hairi dalam sebuah laporan portal berita itu adalah fitnah kerana tidak menepati fakta.
“Faktanya, keluasan TRM Selangor berjumlah 160,233.86 hektar pada 2013. Sejak Pas tidak lagi menjadi sebahagian dari kerajaan negeri mulai 2018, keluasan TRM Selangor meningkat secara strategik kepada 162,657.71 hektar ( 2019) dan 163,138.24 hektar (2021).
“Ini bermaksud keluasan TRM di bawah pentadbiran Pakatan Harapan Selangor telah meningkat sebanyak 2,904.38 hektar,” katanya dalam kenyataan malam ini.
Beliau menjelaskan peningkatan itu termasuk pewartaan di Hilir Tambahan – Hulu Langat, Kundang – Kuala Langat, Selayang Pindah – Gombak, Ulu Semenyih – Hulu Langat, dan Bukit Cherakah – Petaling.
Tegas Juwairiya, Kerajaan Selangor terus komited untuk memelihara keluasan TRM agar dipantau secara rapi melalui Pejabat Tanah dan Galian Selangor.

“Justeru, Pas wajar memohon maaf kerana cuba memfitnah dan menipu warga Selangor. Pas harus muhasabah dan mengelak daripada amalan tercela dengan menyebar fitnah, terutamanya pada bulan Ramadhan ini,” ujarnya. -KOSMO! ONLINE


Dua wanita termasuk penjawat awam ditahan SPRM
Oleh MOHD AZLI ADLAN

10 April 2023, 8:22 pm
KUALA TERENGGANU – Dua wanita termasuk ketua pembantu tadbir sebuah jabatan kerajaan di Terengganu ditahan Suruhanjaya Pencegahan Rasuah Malaysia (SPRM), hari ini bagi membantu siasatan kes salah guna kuasa.
Sumber SPRM berkata, siasatan awal mengesyaki penjawat awam tersebut menggunakan kedudukannya untuk menyokong syarikat adik iparnya bagi mendapatkan perolehan pembekalan di jabatan kerajaan berkenaan.
“Siasatan setakat ini mengesyaki ia melibatkan lebih 10 perolehan pembekalan bernilai keseluruhan RM30,000 sejak tahun 2019.
“Suspek pertama yang merupakan ketua pembantu tadbir berusia 40-an yang ditahan pada pukul 1.45 tengah hari tadi ketika hadir memberi keterangan di pejabat SPRM Terengganu, di sini.
“Seorang lagi suspek iaitu pemilik syarikat berusia 30-an pula ditahan di lokasi sama pada pukul 2.10 petang,” katanya di sini, hari ini.
Sumber SPRM berkata, kedua-dua suspek akan dibawa ke Mahkamah Majistret di sini esok bagi mendapatkan perintah reman.

Sementara itu, Pengarah SPRM Terengganu, Hazrul Shazreen Abd. Yazid mengesahkan penahanan tersebut.
Beliau berkata, kes berkenaan disiasat di bawah Seksyen 23 (1) Akta Suruhan Raya Pencegahan Rasuah Malaysia 2009. – KOSMO! ONLINE


Pengerusi Keda belum dilantik – Anwar
Oleh LUQMAN RIDHWAN MOHAMED NOR

10 April 2023, 7:58 pm
IPOH – Perdana Menteri, Datuk Seri Anwar Ibrahim mengesahkan kerusi Pengerusi Lembaga Kemajuan Wilayah Kedah (Keda) masih kosong memandangkan masih belum ada lantikan terhadap jawatan tersebut.
Beliau berkata, cadangan yang diterimanya bagi individu yang akan menjawat jawatan tersebut akan dibincang dan diteliti semula dengan timbalannya, Datuk Seri Ahmad Zahid Hamidi.
“Salah satu pengumuman yang belum dihantar surat termasuk cadangan Pengerusi Keda akan kita teliti semula. Jadi belum ada pelantikan,” katanya kepada pemberita, di sini hari ini.
Ahmad Zahid baru-baru ini mengumumkan bahawa bekas Ahli Parlimen Baling, Datuk Seri Abdul Azeez Abdul Rahim dilantik sebagai Pengerusi Keda.
Pelantikan itu dilakukan bagi mengisi kekosongan jawatan tersebut yang disandang oleh bekas Menteri di Jabatan Perdana Menteri, Datuk Seri Jamil Khir Baharom.
Dalam pada itu, Anwar berkata, mana-mana individu yang akan dilantik ke sesebuah syarikat berkaitan kerajaan (GLC) perlu mempunyai kelayakan sewajarnya.

“Kalau dia ada kelayakan, kita akan lantik atau telah lantik berdasarkan kelayakan itu. Seperti akauntan, peguam, ia boleh tetapi syarat-syarat kita ketat.
“Kita syaratkan dia jalankan tanggungjawab, tidak boleh belanja lebih daripada yang ditentukan dan elaun-elaun kita hadkan ikut kelayakan masing-masing. Jadi kita harus tengok konteks itu,” katanya. – KOSMO! ONLINE


Gaji penjawat awam, bantuan khas kewangan RM700 dibayar 14 April
Oleh LUQMAN RIDHWAN MOHAMED NOR

10 April 2023, 6:09 pm
IPOH – Bayaran Bantuan Khas Aidilfitri (BKKA) akan diawalkan bermula hari ini dengan pembayaran akhir akan dilakukan selewat-lewatnya pada Jumaat ini.
Perdana Menteri, Datuk Seri Anwar Ibrahim berkata, BKKA tersebut akan memberi manfaat kepada hampir sejuta penerima dalam kalangan pesawah, pekebun kecil getah, nelayan dan sukarelawan beruniform.
Antaranya, menurut beliau ialah Jabatan Sukarelawan Malaysia, Angkatan Pertahanan Awam Malaysia, sukarelawan bomba dan sukarelawan polis.
“Kerajaan juga telah memutuskan bayaran BKKA kepada penjawat awam Gred 56 dan ke bawah, termasuk pegawai atau kakitangan lantikan kontrak akan dibuat bersama dengan bayaran emolumen bulan April dan diawalkan ke 14 April 2023 daripada 17 April 2023.
“Bayaran BKKA untuk pesara juga akan diawalkan ke 14 April 2023,” katanya pada sidang akhbar di Bank Simpanan Nasional (BSN) Cawangan Meru Raya, di sini hari ini.
Terdahulu, beliau melihat proses penunaian Sumbangan Tunai Rahmah Fasa 2 (STR2) yang telah diawalkan bermula 5 April lalu bagi meringankan beban sara hidup rakyat.

Anwar berkata, ia melibatkan peruntukan sebanyak RM1.26 bilion yang memanfaatkan seramai 8.7 juta penerima daripada golongan B40. – KOSMO! ONLINE


Lelaki patah tangan, Myvi hampir hancur kemalangan dengan lori
Oleh NURUL IZZATI ZAINI

10 April 2023, 7:28 pm
KUALA LUMPUR – Seorang lelaki patah tangan kiri apabila keretanya hampir hancur dalam kemalangan dengan sebuah lori di Jalan Lingkaran Tengah 2 (MRR2) menghala ke Terminal Bersepadu Selatan, tengah hari tadi.
Menurut jurucakap Pusat Gerakan Operasi Bomba dan Penyelamat Kuala Lumpur, pihaknya menerima panggilan kecemasan pada pukul 12.32 tengah hari.
Ujarnya, dua buah jentera Fire Rescue Tender (FRT) bersama Unit Bantuan Perkhidmatan Kecemasan (EMRS) dengan 15 anggota dari Balai Bomba dan Penyelamat (BPP) Sungai Besi dan BPP Bandar Tun Razak digerakkan ke lokasi kejadian.
“Menurut Komander Operasi Pegawai Bomba Kanan (PBK) II Mohd. Fakhrudy Syakirin Mamat, kemalangan jalan raya tersebut melibatkan dua buah kenderaan iaitu kereta Perodua Myvi dan sebuah lori.
“Terdapat seorang mangsa lelaki dewasa tersepit di bahagian pemandu kereta jenis Perodua Myvi. Mangsa mengalami patah tangan kiri,” katanya dalam kenyataan hari ini.
Tambahnya, mangsa berjaya dibawa keluar pada pukul 1.11 petang sebelum dihantar ke Hospital Universiti Kebangsaan Malaysia (HUKM) Cheras untuk rawatan lanjut. – KOSMO! ONLINE


Gelandangan disangka tahanan lokap
Oleh CHERINE JON

10 April 2023, 7:19 pm
MIRI: Disangka tahanan melarikan diri dari lokap, rupa-rupanya hanya gelandangan.
Itu situasi yang berlaku di sini, hari ini apabila orang ramai cemas dengan kelibat seorang lelaki yang berkeliaran dengan memakai baju berwarna jingga menyerupai baju lokap.
Malah, gambar lelaki itu berjalan di kawasan Bumiko, di sini, turut tular di media sosial sehingga mendapat perhatian Ibu Pejabat Polis Daerah (IPD) Miri.
Justeru, Ketua Polis Daerah Miri Asisten Komisioner Alexson Naga Chabu berkata ekoran gambar itu, Bahagian Siasatan Jenayah IPD Miri telah membuat pemeriksaan ke atas lelaki terbabit dan turut menasihati orang ramai supaya tidak membuat sebarang spekulasi.
“Hasil pemeriksaan mendapati lelaki itu merupakan seorang gelandangan yang berkeliaran di sekitar kawasan bandar Miri dan dapati tiada sebarang kesalahan jenayah dikesan ke atasnya,” katanya dalam kenyataan, hari ini. – KOSMO! ONLINE


KPDN sasar 130,000 Bakul Rahmah dalam Fasa 2
Oleh TUAN NURHIDAYAH TUAN AB.GHANI

10 April 2023, 7:43 pm
KUALA LUMPUR – KUALA LUMPUR – Kementerian Perdagangan Dalam Negeri dan Kos Sara Hidup (KPDN) menyasarkan 130,000 Bakul Rahmah bakal diagihkan dalam fasa kedua kepada golongan miskin tegar sehingga bulan Jun atau Julai tahun ini.
Menterinya, Datuk Seri Salahuddin Ayub berkata, setakat ini KPDN telah berjaya mengagihkan kira-kira 40,000 bakul Rahmah dalam fasa pertama agihannya.
“Sekiranya KPDN berjaya mengagihkan 130,000 Bakul Rahmah dalam fasa kedua, ia bermakna kita menyantuni 100 peratus isi rumah dalam kategori miskin tegar.
“Ini adalah sasaran kami kerana masih lagi terdapat peluang serta ruang untuk sesi libat urus bersama agensi-agensi, pihak swasta, firma-firma tempatan mahupun antarabangsa,” jelasnya ketika sidang akhbar selepas Majlis Penyerahan Bakul Rahmah Sumbangan 99 Speedmart Sdn Bhd di Suruhanjaya Syarikat Malaysia (SSM), di sini petang tadi.
Justeru, beliau juga yakin sasaran dalam membantu golongan miskin tegar berkenaan akan dapat dicapai menjelang Jun atau Julai nanti.
“Setakat ini, kita telah berjaya mengumpulkan lebih kurang 80,000 Bakul Rahmah manakala agihan hampir 40,000 bakul dalam fasa satu.

“Selagi mana Inisiatif Payung Rahmah berjalan, ekosistemnya akan sentiasa diperbaharui dengan melakukan nilai tambah, kajian dan beberapa siri bengkel sumbang saran. Insya-Allah, kita akan dapat laksanakan pada fasa berikutnya,” ujarnya.
Mengulas lanjut program berkenaan, Salahuddin berkata, pihak 99 Speedmart menyumbang 20,000 Bakul Rahmah yang bernilai RM1 juta untuk diagihkan kepada golongan sasar di seluruh negara secara berperingkat.
“Pengagihan Bakul Rahmah ini akan dilaksanakan bersama rakan strategik utama Kementerian, Yayasan Rahmah Malaysia.
“KPDN amat berbesar hati untuk menerima sumbangan berbentuk makanan harian daripada semua pihak untuk diagihkan kepada golongan berpendapatan rendah dengan lebih berkesan, konsisten dan bersasar,” katanya.
Dalam pada itu, KPDN berharap agar lebih banyak industri, pertubuhan bukan kerajaan (NGO), tokoh korporat serta dermawan dapat bersama Kementerian dalam menggembleng tenaga dalam usaha menoktahkan kemiskinan tegar sekali gus menjayakan Inisiatif Bakul Rahmah. -KOSMO! ONLINE.


Dewan Negara: Kerajaan perlu terbuka, beri pencarum KWSP pilihan
Oleh HARRITH HISHAM

10 April 2023, 7:36 pm
KUALA LUMPUR – Kerajaan disaran bersikap terbuka dengan cadangan untuk memberikan pilihan kepada pencarum berhubung pengeluaran Kumpulan Wang Simpanan Pekerja (KWSP) secara bersasar.
Cadangan itu dibangkitkan setelah usul tersebut dibenarkan untuk dibahas oleh 12 Ahli Dewan Negara, hari ini.
Mengambil bahagian perbahasan, Senator Datuk Razali Idris berkata, amat menggusarkan apabila rakyat di luar sana bersuara mengenai kuasa membeli yang telah hilang terutama di bazar Ramadan dan raya.
“Begitu banyak hujah dimainkan iaitu kerajaan kena jaga masa hadapan rakyat. Namun sebagai kerajaan, adalah tidak masuk akal untuk bercakap mengenai masa hadapan jika waktu sekarang diabaikan.
“Tindakan itu juga diibaratkan seperti merampas masa hadapan mereka dan ia adalah tidak bermoral untuk berbuat demikian,” katanya di Dewan Negara, hari ini.
Dalam pada itu, Razali mencadangkan pengeluaran penuh KWSP pada usia 55 tahun boleh digantikan dengan pengeluaran secara ansuran selama lima tahun dan tidak melebihi 20 peratus daripada jumlah simpanan.

“Sebagai contoh, Puan Kiah memerlukan pengeluaran RM10,000 bagi menyelamatkan rumahnya dari dilelong.
“Pada usia 55, Kiah mempunyai simpanan RM100,000 dengan skim pengeluaran ansuran sebanyak 20 peratus setahun, dan kadar dividen dianggarkan lima peratus setahun.
“Selepas itu, Kiah bakal mempunyai tambahan simpanan KWSP sebanyak RM11,000. Ini adalah satu cadangan yang amat bernas untuk membantu keluarga tersebut daripada hilang tempat tinggal,” ujarnya.
Sementara itu, Senator Datuk Arman Azha Abu Hanifah berkata, kerajaan perlu melihat pengeluaran itu daripada sudut mata rakyat yang mana mereka mencari jalan untuk menyelesaikan masalah.
“Isu dibangkitkan hari ini adalah suara rakyat di bawah. Pertama bagi saya, rakyat melihat kaedah yang dimumkan kerajaan hari ini adalah seperti menjerat mereka.
“Mereka perlu diberi pilihan. Kalau satu golongan pencarum nak meminjam di bank, berikan kepada mereka. Kalau ada pencarum nak keluar terus daripada KWSP, berikan peluang kepada mereka.
“Inisatif hari ini dikatakan tidak mesra pencarum dengan kadar faedah dikenakan pula lima peratus. Bukankah ini menekan rakyat untuk jangka masa panjang.
“Sebenarnya rakyat memerlukan wang itu hari ini untuk selesaikan masalah hari ini dan kita bersuara bukan sebab retorik politik,” katanya.
Dalam pada itu, Senator Husin Ismail berpandangan, KWSP wajar dipinda kepada simpanan bukan sahaja untuk kegunaan masa tua.
“Dalam banyak-banyak pindaan, ada ruang tak KWSP ini dipinda selain bekalan masa tua dan untuk masa sempit kerana masa kritikal inilah yang perlu dibantu.
“Saya sebut perkara ini supaya dapat meluaskan lagi fungsi KWSP dalam waktu sebegini. Kalau kita merupakan kerajaan rakyat, rintihan rakyat perlu didengar kerana mereka kita ada di sini,” ujarnya.
Husin menjelaskan, pilihan yang ada ketika ini hanya melibatkan bayaran berganda dan bakal menyebabkan rakyat membuat pinjaman kepada ah long yang merupakan jalan popular ketika kritikal.
Bagaimanapun, Senator Datuk Kesavada A. Achythan Nair menyatakan obsesi untuk mengeluarkan caruman KWSP akan menganiaya semua pencarum lain.
“Dua kali pengeluaran sebelum ini adalah berbeza dengan sekarang yang mana waktu itu adalah tempoh pandemik.
“Kita tak boleh biarkan KWSP ini seperti satu-satunya cara yang boleh menyelamatkan keadaan,” jelasnya. – KOSMO! ONLINE


UMW Aerospace menang kontrak Rolls-Royce
Oleh KOSMO!

10 April 2023, 5:49 pm
PETALING JAYA – UMW Aerospace Sdn. Bhd. (UMW Aerospace) telah memenangi kontrak daripada Rolls-Royce Plc (Rolls-Royce) untuk membekalkan bahagian belakang selongsong kipas (rear case) untuk enjin pesawat Trent 1000 dan Trent 7000.
Untuk tujuan tersebut, UMW Aerospace akan melabur kira-kira RM65 juta untuk membangunkan kilang pemprosesan kimia dan proses yang berkaitan untuk mengeluarkan rear case di kilang pembuatan mereka di UMW High Value Manufacturing Park di Serendah.
Ketika ini, rear case diimport dari luar negara dan dipasang menjadi selongsong kipas yang lengkap.
Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz berkata, pengumuman ini adalah bukti bahawa syarikat multinasional yang ditubuhkan mengiktiraf landskap perindustrian negara yang dianggap stabil dan kondusif untuk rantaian bekalan global mereka.
“Melalui kontrak ini juga, UMW Aerospace akan menjadi syarikat pertama di Asia Tenggara yang telah membangunkan kilang pemprosesan kimia untuk industri aeroangkasa, yang akan mengukuhkan ekosistem aeroangkasa.
“Kontrak ini juga selaras dengan inisiatif Aspirasi Pelaburan Nasional,” katanya.

Beliau berkata demikian dalam kenyataan bersempena lawatan kerja ke UMW Aerospace di sini hari ini.
Pada tahun 2022, industri aeroangkasa Malaysia telah mencapai hasil perniagaan lebih RM15.3 bilion manakala eksport bagi bahagian dan komponen aeroangkasa meningkat 9.1 peratus kepada RM6.3 bilion berbanding tahun sebelumnya.
Dua projek aeroangkasa bernilai RM146.75 juta telah diluluskan pada 2022 melibatkan sektor pembuatan serta penyelenggaraan, pembaikan dan baik pulih (MRO). – KOSMO! ONLINE


Suami rantai isteri selama 4 tahun
Oleh KOSMO!

10 April 2023, 7:30 pm
BEIJING – Sebuah mahkamah di China menjatuhi hukuman penjara terhadap enam individu berhubung satu kes pemerdagangan manusia berprofil tinggi di mana seorang wanita ditemui dalam keadaan dirantai di sebuah perkampungan terpencil pada  tahun lalu, lapor Badan Penyiaran Britain (BBC) kelmarin.
Mangsa bernama Xiaohuamei, manakala suaminya  yang dikenali sebagai Dong, dijatuhi hukuman penjara sembilan tahun kerana menyeksa, mendera dan menjadikan wanita itu sebagai tahanan. Lima tertuduh lain dihukum penjara antara lapan tahun hingga 13 tahun.
Penderitaan Xiaohuamei mendapat perhatian  orang ramai pada Januari 2022 apabila seorang pesohor blog video menemui wanita tersebut di sebuah pondok buruk di luar rumah keluargnya di Xuzhou, wilayah Jiangsu.
Dia ditemui dalam keadaan rantai besi dililit pada lehernya.
Video tersebut menjadi tular dan mencetuskan kebimbangan kes pemerdagangan manusia.
Xiaohuamei yang dikatakan berusia dalam lingkungan 40-an,  dilaporkan mempunyai lapan anak dan ditemui dalam keadaan keliru dan mentalnya tidak stabil.

Perbicaraan di mahkamah menyebut bahawa Xiaohuamei ketika remaja telah diculik daripada rumahnya di wilayah Yunnan pada tahun 1998 dan dijual kepada seorang petani di wilayah Donghai pada harga 5,000 yuan (RM3,205).
Setahun kemudian, dia sekali lagi dijual kepada lebih ramai pengedar di mana kali ini sepasang suami isteri, menguruskan penjualan wanita tersebut kepada bapa Dong.
Dong dikatakan memaksa Xiaohuamei melahirkan lapan anak dan ketika dia melahirkan anak ketiga, keadaan skizofrenia yang dialaminya semakin buruk. Ia menyebabkan lelaki itu semakin agresif menderanya.
Pada 2017, dia menempatkan wanita itu di dalam sebuah pondok di luar rumah keluarganya, di mana Xiaohuamei diikat dengan tali kain dan rantai. Pondok itu juga tiada bekalan elektrik atau lampu selain wanita itu sering dibiarkan kelaparan. – Agensi


Lelaki dukung ibu semasa umrah
Oleh KOSMO!

10 April 2023, 7:00 pm
MEKAH – Sebuah klip video memaparkan aksi seorang lelaki  mendukung ibunya ketika melakukan  tawaf semasa ibadah umrah, mengundang rasa terharu netizen dengan ramai memuji tindakannya, lapor akhbar Saudi Gazette semalam.
Video itu tular di Twitter dan beberapa laman media sosial lain. Ia  menunjukkan lelaki berkenaan mengangkat ibunya dan  meletakkan wanita tersebut di atas bahu.
Klip video tersebut jelas menunjukkan sikap lelaki itu yang menghormati dan mengambil berat akan keadaan ibunya ketika melakukan tawaf di hadapan Kaabah.
Sementara warga emas tersebut dilihat berada dalam keadaan terharu dan dia turut mengucup kepala anak lelakinya itu ketika diangkat.
Rata-rata netizen memuji sikap lelaki tersebut dengan mengatakan bahawa ia merupakan sebahagian daripada tindakan membalas jasa ibu dan sebagai tanda hormat kepada wanita yang telah membesarkannya sehingga dewasa. – Agensi


Keluarga dapat bayi perempuan pertama selepas 138 tahun
Oleh KOSMO!

10 April 2023, 6:30 pm
LANSING, MICHIGAN – Sepasang suami isteri di negeri Michigan, Amerika Syarikat memecahkan ‘tradisi’ susur galur keluarga apabila menyambut kelahiran bayi perempuan pertama selepas 138 tahun, lapor laman berita Indian Express kelmarin.
Pasangan tersebut, Carolyn dan Andrew Clark dikurniakan cahaya mata perempuan pada 17 Mac lalu.
Menurut Carolyn, dia terkejut apabila mendapat tahu bahawa keluarga suaminya tidak pernah dikurniakan anak  perempuan dalam susur galur keluarga berkenaan sejak 1885.
Bercakap kepada program bual bicara Good Morning America, Carolyn berkata: “Saya bertanyakan ibu bapa Andrew untuk mengesahkan maklumat tersebut dan mereka menjawab bahawa keluarga itu tidak pernah mempunyai waris perempuan.”
Tambah Carolyn, ketika dia dan Andrew berkahwin, mereka pada awalnya menyangka trend itu akan berterusan disebabkan anak sulung mereka ialah seorang lelaki.
Namun pada 2022, ketika hamil sekali lagi, Carolyn diberitahu bahawa mereka akan menimang cahaya mata perempuan.

Kini, pasangan itu gembira kerana berjaya memecahkan trend tersebut dengan kelahiran bayi mereka, Audrey Marie Clark. – Agensi


Rumah umpama tin sardin, 60 warga asing bersesak dalam bilik
Oleh NOR SHAFAWATI YUP

10 April 2023, 6:00 pm
SEREMBAN – Rumah penginapan pekerja asing warga Bangladesh dan Nepal yang diserbu Jabatan Tenaga Kerja dan Sumber Manusia (JTKSM) di Bandar Baru Nilai, di sini, umpama ‘tin sardin’ apabila pihak majikan tergamak menempatkan sehingga 60 orang di setiap tingkat.
Penempatan tersebut terdiri daripada tiga bangunan tiga tingkat dengan 226 orang pekerja asing telah berjaya diselamatkan dalam operasi kira-kira pukul 1.30 petang tadi.
Lebih menyedihkan, mereka tinggal dalam keadaan panas dan bersesak serta hanya dilengkapi dua atau tiga kipas industri selain tidur beralaskan tilam nipis.
Menteri Sumber Manusia, V.Sivakumar berkata, pihaknya bertindak segera menyelamatkan mangsa berusia lingkungan 20-an hingga 40-an selepas menerima laporan daripada Kedutaan Bangladesh.
“Kita sudah masuk ke rumah transit pekerja asing tadi, amat mendukacitakan apabila kita lihat keadaan mereka yang dibawa dari Bangladesh dan Nepal ini.
“Mereka sampai ke sini (Malaysia) sejak 40 hari lalu dan tidak ditempatkan di mana-mana tempat kerja, malah mereka tidak tahu apa yang akan berlaku,” katanya dalam sidang akhbar selepas operasi di Bandar Baru Nilai, di sini hari ini.

Menurut Sivakumar, siasatan awal mendapati sebanyak 1,719 kuota pekerja asing telah diluluskan bagi tiga syarikat pencucian dan satu syarikat pembuatan yang disyaki terbabit merekrut pekerja asing berkenaan.
“Daripada jumlah itu, seramai 608 dibawa masuk untuk sektor pencucian dan 390 untuk pembuatan. Seramai 327 warga asing ini tiada pekerjaan dan ada juga yang diletakkan di sektor yang salah,” katanya.
Sivakumar berkata, semua pekerja yang berada di rumah transit ini akan dipindahkan ke penginapan lebih sesuai dan berdekatan pada jarak tiga kilometer dari sini.
“Ini demi kebajikan dan keselamatan pekerja supaya tiada apa-apa insiden tidak diingini berlaku. Kementerian juga akan menukar majikan bagi 327 pekerja asing ini dan lantik majikan baharu yang benar-benar perlukan pekerja asing,” katanya.
Jelas beliau, sebanyak empat kertas siasatan telah dibuka di bawah Seksyen 24D Akta Akta Standard Minimum Perumahan, Penginapan dan Kemudahan Pekerja 1990 (Akta 446) terhadap majikan tidak bertanggungjawab yang terlibat dalam kes tersebut.
“Pihak kementerian tidak akan berkompromi dengan mana-mana majikan yang membawa pekerja asing masuk sesuka hati tanpa sebarang pekerjaan,” katanya lagi.
Sementara itu, mangsa warga Bangladesh, Sobuj Khan, 23, berkata, dia dijanjikan pekerjaan sebagai pencuci di Genting Highland, Pahang namun sehingga kini tidak ditenpatkan di syarikat itu.
“Sebelum ini, saya bekerja di Dubai sebagai pencuci dan di sana sangat selesa, berbeza di Malaysia tidak seperti yang digambarkan. Keadaan ini menyebabkan keluarga saya di Bangladesh menangis mengenangkan nasib saya di sini,” katanya sebak.
Rakannya, Minh Az, 39, pula berkata, dia tidak dapat tidur kerana keadaan bilik terlalu sesak dan panas selain sedih mengenangkan nasib diri serta keluarga.
“Saya belum ada kerja, hari-hari tunggu berita daripada majikan, gaji pun tiada . Situasi ini menyukarkan saya untuk menyara isteri dan dua anak di Bangladesh,” katanya. – KOSMO! ONLINE


Lelaki takutkan 1,100 ayam jiran hingga mati
Oleh KOSMO!

10 April 2023, 5:30 pm
BEIJING – Seorang lelaki di China dijatuhi hukuman penjara enam bulan selepas  didapati bersalah menakut-nakutkan 1,100 ayam peliharaan jirannya hingga mati setelah terlibat dalam pertikaian, lapor laman berita Wion News kelmarin.
Dalam dua insiden berasingan, lelaki yang hanya dikenali sebagai Gu itu dilaporkan mula bertengkar dengan jirannya, Zhong, pada April tahun lepas.
Dia dikatakan berang apabila Zhong menebang pokok miliknya tanpa memberitahunya terlebih dahulu.
Menurut  akhbar China Daily, meskipun matlamat Gu adalah tidak jelas, dia pada suatu malam menyelinap masuk ke kawasan hak milik Zhong dan menghalakan lampu suluh ke arah ayam-ayam di ladang ternakan jirannya itu.
Perbuatan itu menyebabkan kira-kira 500 ekor ayam lari bertempiaran dan merempuh serta memijak antara satu sama lain hingga mati.
Ekoran daripada kejadian itu, Gu ditahan polis dan diarahkan membayar ganti rugi sebanyak 3,000 yuan (RM1,923) kepada jirannya itu.

Pertikaian tersebut tidak tamat di situ kerana Gu menjadi semakin marah lalu kembali ke ladang milik Zhong dan mengulangi perbuatan serupa yang seterusnya mengakibatkan kematian 640 ayam yang lain.
Menurut pihak berkuasa China, kesemua 1,100 ayam yang mati itu dianggarkan bernilai sehingga 13,840 yuan (RM8,873).
Mahkamah di daerah Hengyang di wilayah Hunan akhirnya mensabitkan kesalahan ke atas Gu kerana menyelinap masuk ke kawasan hak milik orang lain.
Laporan China Daily menyebut bahawa lelaki itu didapati bersalah kerana dengan sengaja menyebabkan kerugian hak milik dan menjatuhi hukuman penjara enam bulan dengan tempoh percubaan setahun. – Agensi


Duda pukul anak dijel 10 bulan
Oleh MOHD YUNUS YAKKUB

10 April 2023, 5:05 pm
SHAH ALAM – Perbuatan seorang pengawal keselamatan memukul dua anaknya sehingga cedera memakan diri apabila dihukum penjara 10 bulan oleh Mahkamah Majistret hari ini.
Majistret Sasha Diana Sabtu menjatuhi hukuman itu selepas tertuduh Mohd. Najid Jamal, 41, mengaku bersalah atas dua pertuduhan dibacakan kepadanya.
Sahsa Diana dalam penghukumannya mensabitkan hukuman masing-masing 10 bulan dan enam bulan dengan memerintahkan hukuman berjalan serentak dari tarikh dia ditangkap.
Berdasarkan kedua-dua pertuduhan, duda kepada lima orang anak itu didakwa dengan sengaja telah mendatangkan kecederaan kepada dua anak perempuannya sendiri masing-masing berusia 13 dan 15 tahun dalam rumah mereka di Kampung Paya Jaras, Sungai Buloh dekat sini kira-kira pukul 10 pagi pada 4 Januari lalu.
Justeru, dia dituduh mengikut Seksyen 323 Kanun Keseksaan dan dibaca bersama Seksyen 326A Kanun Keseksaan yang membawa penjara sehingga setahun atau denda boleh sampai RM2,000 atau kedua-duanya sekali.
Peguam Mohd. Safwan Saleh mewakili tertuduh memaklumkan anak guamnnya merupakan duda dengan lima orang anaknya tinggal bersama.

“Pendapatannya hanya RM1,200 bagi menyara kehidupan mereka dan mohon pemenjaraan paling minimum dari tarikh ditangkap dan berjalan serentak,” ujarnya.
Timbalan Pendakwa Raya Erneetha Kaur Baghwant Singh menegaskan sebagai seorang bapa tidak sepatutnya memperlakukan anak-anak sedemikian rupa.
“Ini boleh atau berkemungkinan menyebabkan gangguan emosi melampau kepada mangsa dan memohon hukuman setimpal,” jelasnya. -KOSMO! ONLINE.


Orang Asli fail saman sivil tuntut hak tanah adat
Oleh AZIZAH SHAFIEI

10 April 2023, 5:32 pm
TEMERLOH – Penduduk Orang Asli Pos Lanai, Kuala Lipis memfailkan saman sivil berhubung hak tanah adat mereka terhadap kerajaan negeri Pahang dan Persekutuan di Mahkamah Tinggi Temerloh, di sini hari ini.
Seramai 147 masyarakat Orang Asli suku kaum Semai itu bertindak sebagai plaintif bagi memohon Mahkamah Tinggi mengisytiharkan mereka sebagai pemegang hak tanah adat tunggal di Kampung Pos Lanai.
Mereka yang diwakili peguam Harneshpal Singh Bhullar dan Tetuan Lui & Bhullar menamakan kerajaan negeri Pahang dan kerajaan Persekutuan, Pengarah Pejabat Tanah Dan Galian, Pengarah Jabatan Perhutanan dan Ketua Pengarah Jabatan Kemajuan Orang Asli (Jakoa) sebagai defendan.
Dalam pernyataan tuntutan mereka, plaintif memohon deklarasi supaya kerajaan negeri Pahang diarahkan untuk mewartakan tanah seluas kira-kira 14,418 hektar yang terletak di Mukim Ulu Jelai dan Hutan Simpan Ulu Jelai sebagai kawasan Orang Asli atau rizab Orang Asli di bawah Akta Orang Asli 1954.
Plaintif juga memohon mahkamah mengeluarkan deklarasi bahawa defendan tidak mempunyai hak untuk mengurangkan atau memusnahkan hak plaintif terhadap tanah itu atau melaksanakan aktiviti yang boleh menjejaskan tanah tersebut.
Dalam permohonan itu, plaintif mendakwa mereka adalah penduduk di tanah tersebut, diwarisi daripada nenek moyang, yang digunakan untuk menyara kehidupan menerusi aktiviti seperti pertanian dan mengutip hasil hutan, selain mengekalkan hubungan tradisional dengan kawasan berkenaan.

Mereka mendakwa berlaku beberapa insiden pencerobohan terhadap tanah itu sejak 2013 antaranya bagi cadangan pembinaan empangan hidroelektrik yang telah dibatalkan pada 2018, pembalakan dan kajian cadangan perlombongan nadir bumi, yang didakwa akan menyebabkan kerosakan tanah dan kesulitan kepada mereka.
Defendan kerajaan negeri pula diwakili Dorah Abdul Kadir dan Intan Nazurah Mohd Zailani manakala defendan kerajaan persekutuan diwakili oleh Fadzillah Ishak.
Prosiding dilakukan di hadapan Pesuruhjaya Kehakiman, Roslan Mat Nor pada hari pertama melibatkan seorang saksi, Jeffry Hassan, 36 yang juga penduduk kampung tersebut.
Bagaimanapun, Roslan kemudiannya menangguhkan prosiding tersebut yang akan bersambung esok. – KOSMO! ONLINE


‘Tak pakai ‘bodyguard’, cuma tawakal kepada Allah’
Oleh NUR AL-FAIRUZA SYARFA NOR SAIDI

10 April 2023, 5:25 pm
PETALING JAYA – Kejadian pelakon Kamal Adli dipukul lelaki tidak dikenali di Singapura pada bulan lalu tidak membuatkan aktres Raysha Rizrose yang juga adik iparnya terdetik untuk menggunakan khidmat pengawal peribadi.
Bagi Raysha, dia yang hanya ditemani pembantu sepanjang masa sebaliknya akan lebih berjaga-jaga dan berserah kepada Allah sekiranya berlaku perkara tidak diingini.
“Jika pasang 10 pengawal peribadi pun kalau perkara mahu terjadi, akan berlaku juga.
“Kita tidak dapat mengawal apa-apa yang akan terjadi kelak. Bagi saya, sampai bila mahu ada pengawal peribadi setiap masa.
“Setakat ini saya cuma ada pembantu yang akan menemani. Selebihnya memang tawakal dan tidak boleh mengawal apa akan terjadi,” kata pemilik nama lengkap Farza Naquraisha Mohd. Fariz itu.
Raysha yang ditemui semasa majlis tayangan program raya Astro 2023 baru-baru ini berkata, suaminya sering menasihati agar lebih berjaga-jaga apabila pergi ke mana sahaja.

“Suami pun suruh saya berhati-hati dan mengingatkan untuk membawa peneman jika ke tempat penggambaran,” ujarnya pendek.
Disoal sama ada dia terkesan dengan insiden yang menimpa Kamal, pelakon drama Bisik Bisik Gelora itu enggan mengambil mudah dengan apa yang berlaku walaupun perkara tersebut tidak terjadi di depan matanya.
“Saya tidak tahu sama ada paranoid atau tidak kerana insiden tersebut tidak jadi di depan mata sendiri. Cuma saya akan lebih berhati-hati dan sentiasa ditemani oleh pembantu saya ke mana jua.
“Kalau dahulu saya okey sahaja untuk berjalan seorang diri tetapi sekarang akan ada orang menemani,” tuturnya.
Dalam kejadian pada bulan lalu, Kamal diserang secara tiba-tiba oleh seorang lelaki tidak dikenali dengan menggunakan cota besi ketika berjualan di tapak ekspo Jualan Mega Hari Raya 2023 di Singapura.
Kesan pukulan tersebut, suami kepada Uqasha Senrose itu mengalami kecederaan parah dan selamat menjalani pembedahan akibat luka besar dialaminya.
Selepas kejadian, pelaku sudah ditahan pihak polis Singapura dan direman selama tiga minggu di Institut Kesihatan Mental (IMH) untuk pemerhatian psiakiatri.
Pada 4 April lalu, Mahkamah Singapura menetapkan suspek yang ditahan atas tuduhan memukul dan menyerang aktor itu tidak dibenarkan ikat jamin.
Kes tersebut dilanjutkan selama empat minggu bagi membolehkan pegawai penyiasat melengkapkan siasatan. – KOSMO! ONLINE


Scammer minta derma anak sakit didakwa di mahkamah
Oleh MOHD YUNUS YAKKUB

10 April 2023, 5:10 pm
SHAH ALAM – Tindakan seorang wanita warga emas yang melakukan penipuan sumbangan untuk anaknya yang mengidap kanser menerusi aplikasi TikTok membawa padah apabila didakwa di Mahkamah Majistret hari ini.
V. Vijaya Lakshmi, 60, bagaimanapun mengaku tidak bersalah selepas pertuduhan dibacakan di hadapan Majistret Sasha Diana Sabtu.
Vijaya Lakshmi didakwa dengan curang menyalahgunakan sesuatu harta iaitu wang bernilai RM100 milik seorang wanita berusia 27 tahun yang dipindahkan ke akaun miliknya yang dilakukan di Bukit Rahman Putra, Sungai Buloh pada 21 Mac lalu.
Justeru, dia didakwa mengikut Seksyen 403 Kanun Keseksaan yang memperuntukkan hukuman penjara sehingga lima tahun dan denda, sekiranya disabit kesalahan.
Timbalan Pendakwa Raya Erneetha Kaur Baghwant Singh menawarkan jaminan sebanyak RM7,000 bersama seorang penjamin.
Bagaimanapun, Peguam Mohd. Safwan Saleh mewakili tertuduh memohon jaminan dikurangkan susulan anak guamnya dan suami tidak bekerja selain dikatakan mempunyai seorang anak Orang Kelainan upaya (OKU).

Mahkamah menetapkan jaminan RM4,000 bersama seorang penjamin dan sebutan semula kes pada 7 Jun depan.
Terdahulu, penipuan wanita bersama anak lelakinya berusia 28 tahun memohon sumbangan atau derma untuk ‘anak perempuan’ berusia 33 tahun yang kononnya sedang menerima rawatan kanser di India, melalui media sosial terbongkar apabila ditahan polis.
Polis juga menemui wang tunai RM110,011 daripada seorang individu yang sepatutnya dihantar melalui perkhidmatan kiriman wang haram ke India dan RM268,000 lagi dalam salah satu akaun bank wanita dipercayai daripada sumbangan orang ramai.-KOSMO! ONLINE.


Suami isteri rayu pulangkan beg berisi duit hutang RM20,000
Oleh DIYANATUL ATIQAH ZAKARYA

10 April 2023, 4:47 pm
MELAKA – Sepasang suami isteri peniaga ayam merayu jasa baik individu yang menjumpai beg sandang bewarna hitam mengandungi wang tunai berjumlah RM20,000 di dalamnya agar memulangkannya semula kepada mereka.
Menurut Siti Izrahayu Mohd. Zamri, 33, wang di dalam beg tersebut merupakan hasil kutipan perniagaan yang dikumpul bagi membayar hutang kepada pembekal ayam.
Katanya, sebelum kejadian beg sandang dengan tulisan PUMA itu telah dipakai oleh suaminya, Mohammad Saiful Naim Basri, 33, dan dipercayai tercicir ketika membuat penghantaran ayam, pagi semalam.
“Kali terakhir beg itu dilihat dipakai oleh suami ketika dia keluar rumah kira-kira pukul 10.15 pagi semalam untuk membuat penghantaran ayam yang telah diproses kepada beberapa pelanggannya.
“Dia menaiki kereta di sekitar Tanjung Minyak, Cheng dan Bukit Rambai sebelum singgah di tempat pembuangan sampah untuk membuang sisa ayam dan terus pulang semula ke rumah kami di Taman Tanjung Minyak.
“Sampai sahaja di rumah saya perasan beg dipakai suami telah tiada dan kami telah berpatah balik ke setiap lokasi yang dilalui namun tidak menjumpainya, dalam beg tu ada wang dikumpul untuk membayar hutang pembekal sebanyak RM20,000,”katanya kepada pemberita.

Katanya, dia dan suaminya kini buntu untuk mencari wang bagi membayar hutang ditanggung mereka.
“Selain beg dalam beg itu juga mengandungi semua dokumen penting, termasuk Mykad suami, lesen memandu, kad nikah, kad bank, invois jual beli ayam dan buku catatan hutang pembelian ayam.
“Kami buntu tak tahu bagaimanapun hendak mencari duit sebanyak itu bagi membayar hutang kepada pembekal dan merayu sekiranya ada yang menjumpai beg tersebut dapat menghubungi kami di talian 013-7962030,” katanya.
Tambahnya, pihaknya juga telah membuat satu laporan polis di Balai Polis Tanjung Minyak kira-kira pukul 1.20 petang semalam berhubung kehilangan tersebut. -KOSMO! ONLINE.


Dua lelaki diberkas cuba seleweng diesel
Oleh JAMLIAH ABDULLAH

10 April 2023, 5:00 pm
ALOR SETAR – Dua lelaki ditahan setelah disyaki cuba menyeleweng minyak diesel bersubsidi dalam dua operasi di Bukit Kayu Hitam dekat sini pada Sabtu lalu.
Pengarah Pejabat Kementerian Perdagangan Dalam Negeri dan Kos Sara Hidup (KPDN) Negeri Kedah, Affendi Rajini Kanth berkata, seorang suspek warga Thailand berusia 21 tahun diberkas Pasukan Gerakan Am (PGA) ketika cuba menyeludup 500 liter diesel.
“Dalam operasi itu, pihak PGA menahan sebuah kenderaan pikap bernombor pendaftaran Thailand dalam keadaan mencurigakan di simpang empat menghala ke Kompleks ICQS, Bukit Kayu Hitam.
“Hasil pemeriksaan lanjut mendapati terdapat sebuah tangki tambahan dibina pada kenderaan tersebut dengan kira-kira 500 liter diesel,” katanya dalam satu kenyataan di sini hari ini.
Kata beliau, hasil soal siasat mendapati suspek tidak mempunyai sebarang kebenaran bertulis daripada Pengawal Bekalan berkaitan pemilikan barang kawalan berkenaan.
“Anggaran nilai rampasan diesel adalah sebanyak RM1,075 dan nilai rampasan keseluruhan dianggarkan RM71,075.

“Suspek ditahan dan dikenakan perintah reman selama empat hari bermula hari ini,” ujarnya.
Sementara itu, kata beliau, seorang lelaki tempatan ditahan di sebuah stesen minyak di Changlun dekat sini pada pukul 10 malam, hari sama kerana turut disyaki cuba menyeleweng diesel.
“Hasil pemeriksaan lanjut menemui sebuah tangki tambahan pada lori dipandu suspek.
“Anggota penguat kuasa seterusnya bertindak menyita lori berkenaan dan minyak diesel kira-kira 200 liter,” jelasnya. – KOSMO! ONLINE.


Mahkamah: Bomoh didakwa tipu warga emas lebih RM460,000
Oleh NORLIZAH ABAS

10 April 2023, 4:55 pm
KUALA LUMPUR – Seorang pengamal perubatan tradisional didakwa di Mahkamah Sesyen, di sini, hari ini atas pertuduhan memperdayakan seorang warga emas dengan memberikan perkhidmatan spiritual keagamaan sehingga mangsa membuat pembayaran melebihi RM460,000.
P. Wicknesvaran, 35, bagaimanapun mengaku tidak bersalah selepas pertuduhan terhadapnya dibacakan di hadapan Hakim Datin Sabariah Othman.
Wicknesvaran didakwa memperdayakan G. Kanniason, 60, untuk mempercayai bahawa tertuduh boleh memberikan perkhidmatan spiritual keagamaan sehingga mangsa membuat pembayaran berjumlah RM467,935 bagi mendapatkan perkhidmatan tersebut.
Kesalahan itu didakwa dilakukan di sebuah bank di Jalan Yap Kwan Seng, Menara Ampang, di sini, di antara 21 Julai dan 29 Disember 2022.
Tertuduh didakwa mengikut Seksyen 415 Kanun Keseksaan dan boleh dihukum di bawah Seksyen 417 kanun sama yang membawa hukuman maksimum penjara lima tahun atau denda atau kedua-duanya, jika sabit kesalahan.
Timbalan Pendakwa Raya Hanis Anisha Jamilludin menawarkan jaminan RM30,000 dengan seorang penjamin, namun peguam Shamsher Singh Thind yang mewakili tertuduh memohon jaminan dikurangkan atas alasan anak guamnya memberi kerjasama baik kepada polis.

Sabariah membenarkan tertuduh diikat jamin RM20,000 dengan seorang penjamin serta syarat tambahan pasport tertuduh diserahkan kepada mahkamah dan menetapkan 10 Mei ini untuk sebutan kes. – KOSMO! ONLINE


Bayaran Bantuan Khas Kewangan Aidilfitri diawalkan 14 April
Oleh KOSMO!

10 April 2023, 5:06 pm
PETALING JAYA – Kerajaan bersetuju mengawalkan pembayaran Bantuan Khas Kewangan Aidilfitri (BKKA) 2023 kepada pegawai perkhidmatan awam dan pesara kerajaan pada 14 April ini.
Ketua Pengarah Perkhidmatan Awam, Datuk Dr. Zulkapli Mohamed berkata, perubahan tarikh itu dibuat setelah mengambil kira keprihatinan dalam membantu meringankan beban penjawat awam dan pesara kerajaan selain sebagai persediaan menyambut Aidilfitri.
“Kerajaan telah bersetuju untuk membuat perubahan ke atas tarikh pembayaran BKKA Tahun 2023 kepada pegawai perkhidmatan awam dan pesara kerajaan daripada 17 April 2023 kepada 14 April 2023.
“Tertakluk kepada penerimaan pakai oleh pihak berkuasa masing-masing, arahan ini pada keseluruhannya dipanjangkan kepada semua perkhidmatan awam negeri, pihak berkuasa berkanun dan pihak berkuasa tempatan,” katanya menerusi satu surat edaran, hari ini.
Terdahulu, Perdana Menteri, Datuk Seri Anwar Ibrahim memaklumkan, pemberian BKKA sebanyak RM700 kepada semua penjawat awam Gred 56 ke bawah termasuk lantikan kontrak serta RM350 buat pesara kerajaan.
Katanya, bantuan tersebut bagi menghargai jasa dan pengorbanan mereka dalam menyampaikan perkhidmatan kepada Keluarga Malaysia. – KOSMO! ONLINE


169 peniaga di Kota Bharu gagal patuhi syarat lesen dikompaun
Oleh ROSLIZA MOHAMED

10 April 2023, 4:51 pm
KOTA BHARU – Majlis Perbandaran Kota Bharu Bandar Raya Islam (MPKB-BRI) mengeluarkan kompaun kepada seramai 169 peniaga yang melakukan pelbagai kesalahan lesen sepanjang bulan Mac lalu.
Yang Dipertua MPKB-BRI, Rosnazli Amin berkata, daripada jumlah itu, sebanyak 72 premis didapati tidak memiliki lesen, 51 premis yang beroperasi lesen tamat tempoh dan 46 premis gagal pamer lesen.
“Kompaun maksimum sebanyak RM2,000 dikenakan kepada pemilik premis tersebut
mengikut Undang-Undang Kecil Iklan MPKB- BRI 2019 dan Undang-Undang Kecil Pelesenan Tred Perniagaan dan Perindstrian MPKB- BRI 2019.
“Sebanyak 678 buah premis di kawasan Kota Bharu, Kubang Kerian dan Pengkalan Chepa diperiksa sebelum kompaun dikeluarkan,”katanya ketika dihubungi Kosmo! hari ini.
Menurut Rosnazli, premis yang tidak mematuhi syarat kesem boleh dikenakan tindakan kompaun, notis selama 14 hari, sitaan premis dan pendakwaan di mahkamah sekiranya masih ingkar.
Katanya, tindakan penguatkuasaan itu bertujuan untuk memastikan peniaga patuh, menjaga keharmonian dan kesejahteraan bandar Kota Bharu. – KOSMO! ONLINE.


Dewan Negara: RUU Kewangan 2023 berkait cukai diluluskan
Oleh HARRITH HISHAM

10 April 2023, 4:46 pm
KUALA LUMPUR – Rang Undang-Undang (RUU) Kewangan 2023 diluluskan hari ini bagi menguatkuasakan langkah-langkah cukai yang telah diumumkan dalam Belanjawan 2023.
RUU itu diluluskan dengan lebih suara bersetuju selepas dibentangkan buat bacaan kali kedua oleh Timbalan Menteri Kewangan II, Steven Sim Chee Keong dan dibahas tujuh Ahli Dewan Negara.
Ia susulan keputusan kerajaan berkenaan penambahbaikan pentadbiran cukai yang memerlukan pindaan kepada akta-akta berkaitan.
Antaranya adalah Akta Cukai Pendapatan 1967, Akta Cukai Keuntungan Hartanah 1976, Akta Setem 1949, Akta Petroleum Cukai Pendpatan 1967 dan Akta Kewangan 2018.
Mengulas mengenai Skim Simpanan Pendidikan Nasional (SSPN) yang dibangkitkan, Steven Sim berkata, RUU tersebut bertujuan untuk mengembalikan perkara itu.
“Suka cita saya maklumkan RUU tadi adalah untuk memulihkan semula pelepasan cukai SSPN.

“Bila kata tahun taksiran pada 2024 sebenarnya ia merujuk tahun membayar cukai pada 2025. Jadi, ia akan dilanjutkan sehingga tahun taksiran 2024,” katanya ketika menggulung perbahasan RUU Kewangan 2023, di Dewan Negara, di sini hari ini.
Tambah Steven Sim, dasar SPPN itu juga akan dikaji dari masa ke semasa bergantung kepada keadaan kewangan negara.
Dalam pada itu, berkenaan pelepasan cukai untuk anak-anak orang kelainan upaya (OKU) disifatkan tidak mencukupi, Steven Sim berkata, ia merupakan permulaan.
“Dahulu tidak ada pelepasan cukai RM4,000. Jadi ini adalah penambaikan, satu dasar baru diperkenalkan Menteri Kewangan, Datuk Seri Anwar Ibrahim.
“Kita kena lihat secara gambaran menyeluruh. Pelepasan cukai untuk anak-anak OKU bawah 18 tahun sebenarnya tidak terhad sampai di situ sahaja.
“Anak OKU yang telah disahkan JKM dibenarkan pelepasan sebanyak RM6,000, kemudian pembelian peralatan sokongan asas diberikan pemotongan RM6,000 lagi. Jadi, jumlah keseluruhan adalah sehingga RM16,000,” ujarnya.
Pada sama, Steven Sim memberitahu, Lembaga Hasil Dalam Negeri (LHDN) dan Jabatan Kastam Diraja Malaysia akan melaksanakan semula program pengakuan secara sukarela.
“Melalui program itu, penalti yang ditawarkan bukan empat atau lima peratus tetapi kosong peratus bermula 1 Jun 2023 hingga 31 Mei 2024.
“Jadi, mana-mana individu yang tidak berkemampuan dan tidak pernah mengiktiraf cukai boleh membuat pengakuan sukarela kepada LHDN,” jelasnya. – KOSMO! ONLINE


Permohonan operasi bas tambahan Aidilfitri masih dibuka
Oleh MOHD. HUSNI MOHD. NOOR

10 April 2023, 3:56 pm
PUTRAJAYA – Permohonan lesen perubahan sementara (LPS) bagi pengoperasian bas sementara sempena sambutan Hari Raya Aidilfitri masih dibuka.
Menteri Pengangkutan, Anthony Loke berkata, berdasarkan data dikumpul Agensi Pengangkutan Awam Darat (APAD), wujud pertambahan permohonan LPS ketika ini.
Beliau berkata, pihaknya menjangkakan permohonan LPS akan bertambah beberapa hari sebelum Hari Raya.
“Walaupun sudah ada penambahan LPS ketika ini, namun saya yakin belum cukup mampu menampung keperluan sedia ada.
“Kementerian terbuka untuk mana-mana syarikat operasi pengangkutan untuk memohon LPS jika mereka ada kapasiti untuk beroperasi,” katanya pada sidang akhbar di sini hari ini.
Katanya, jumlah penambahan LPS sedang dikumpulkan dan akan diumumkan sehari dua lagi.

Media sebelum ini melaporkan tiket bas ekspres untuk pulang beraya bagi laluan ke utara dan timur tanah air kebanyakannya sudah habis dijual.
Difahamkan, tiket bas untuk pulang beraya sudah habis sejak pertengahan Mac lalu.- KOSMO! ONLINE.


Terima rasuah RM7,000, pegawai penguat kuasa direman
Oleh MOHD RIDZAUDDIN ROSLAN

10 April 2023, 4:35 pm
PUTRAJAYA- Suruhanjaya Pencegahan Rasuah Malaysia (SPRM) menahan reman seorang pegawai penguat kuasa kerana disyaki bersubahat menerima wang rasuah berjumlah RM7, 000 bagi mengubahsuai laporan kimia berkaitan kes dadah.
Majistret Muhammad Zul Hilmi Latif telah mengeluarkan perintah reman selama enam hari bermula hari ini sehingga 15 April 2023 di Mahkamah Majistret Alor Setar, Kedah.
Menurut sumber, suspek lelaki berusia lingkungan lewat 30-an itu ditahan kira-kira pukul 3.30 petang semalam di pejabat SPRM, Kedah.
“Pegawai itu ditahan kerana dipercayai bersubahat dengan seorang anggota penguat kuasa yang ditahan reman Sabtu lalu kerana menerima wang rasuah berjumlah RM7,000 supaya kes terlibat diturunkan kepada Seksyen 12(2) Akta Dadah Berbahaya 1952,” katanya kepada Kosmo! di sini tadi.
Sementara itu, Pengarah SPRM Kedah, Rosley Mohamad Satar mengesahkan penahanan reman tersebut dan kes disiasat mengikut Seksyen 16 (a)(B) Akta SPRM 2009. – KOSMO! ONLINE.


Mahkamah: Tiada bukti Syed Saddiq subahat pecah amanah RM1 juta
Oleh NUZULSHAM SHAMSUDDIN

10 April 2023, 4:03 pm
KUALA LUMPUR – Pihak pembelaan kes Syed Saddiq Syed Abdul Rahman berhujah tiada bukti menunjukkan Ahli Parlimen Muar itu bersubahat dengan Penolong Bendahari Angkatan Bersatu Anak Muda (Armada), Rafiq Hakim Razali melakukan pecah amanah dana RM1 juta milik Armada.
Sebaliknya, peguam Gobind Singh Deo berkata, bukti keterangan kes menunjukkan kedua-dua bekas pemimpin Armada itu pada setiap masa bertindak demi kepentingan sayap parti tersebut selaras dengan Perlembagaan Bersatu.
Menurut peguam bela itu, keterangan yang dikemukakan sebaliknya menjurus kepada fakta bahawa wang RM1 juta yang dikeluarkan pada 6 Mac 2020 selaras dengan objektif Bersatu antaranya membela kebajikan rakyat.
Ujarnya, Perkara 4.2 Peraturan Armada menyatakan tujuan penubuhan sayap parti itu bagi menganjurkan aktiviti untuk mencapai tujuan dan matlamat Bersatu.
“Wang RM1 juta itu disalurkan bagi membantu rakyat ketika wabak Covid-19 melanda negara selain untuk bantuan pada bulan Ramadan dan persediaan hari raya. Sehubungan itu, pihak pembelaan menghujahkan, dana itu tidak pada bila-bila masa berada dalam kawalan langsung Syed Saddiq atau dibelanjakannya secara peribadi,” kata peguam itu.
Pada masa sama, Gobind selanjutnya berhujah, pihak pendakwaan tidak pernah mencadangkan bahawa Rafiq Hakim melakukan pecah amanah dana tersebut sedangkan perkara itu amat penting bagi mengaitkannya dengan pertuduhan terhadap Syed Saddiq.

Hakim Mahkamah Tinggi Datuk Azhar Abdul Hamid menetapkan esok bagi mendengar penghujahan pihak pendakwaan.
Syed Saddiq, 30, didakwa atas empat pertuduhan iaitu bersubahat pecah amanah, salah guna harta dan pengubahan wang haram. Beliau didakwa bersubahat dengan Rafiq Hakim menyalahgunakan dana Armada berjumlah RM1 juta.
Tertuduh didakwa menyalahgunakan wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut.
Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang RM50,000 dalam akaun Maybank Islamic Berhad miliknya ke akaun Amanah Saham Bumiputera, yang merupakan hasil aktiviti haram – KOSMO! ONLINE


Gempur premis barangan tiruan RM1juta
Oleh ISKANDAR SHAH MOHAMED

10 April 2023, 4:29 pm
KLANG – Kegiatan dua premis menyimpan dan menjual beg tiruan berjenama mencecah RM1 juta di sebuah pasar raya di daerah ini terbongkar apabila digempur pihak berkuasa, hari ini.
Serbuan kira-kira pukul 1 petang itu dijalankan penguatkuasa Kementerian Perdagangan Dalam Negeri dan Kos Sara Hidup (KPDN) dengan membawa kepada rampasan sebanyak 10,000 beg.
Pengarah KPDN Selangor, Mohd. Zuhairi Mat Radey berkata, operasi itu dilakukan hasil risikan pihaknya selama dua minggu dengan kerjasama wakil cap dagangan berdaftar mengenai aktiviti mencurigakan tersebut.
Katanya, dua premis yang dipercayai beroperasi sejak tiga tahun lalu itu melibatkan stor simpanan dan premis jualan beg tangan eksklusif.
“Pemeriksaan lanjut mendapati 12 jenama itu disyaki tiruan dan melanggari peruntukan Akta Cap Dagangan 2019.
“Tiga wanita dan seorang lelaki berusia 18 hingga 38 tahun yang berada di premis itu turut ditahan bagi membantu siasatan,” katanya dalam kenyataan hari ini.

Tambah Mohd. Zuhairi, serbuan itu melibatkan nilai rampasan terbesar pihaknya tahun ini.
dan kes disiasat mengikut Seksyen 102(1)(c) Akta Cap Dagangan 2019.
“Kesalahan itu memperuntukkan hukuman denda maksimum RM10,000 bagi setiap barangan atau penjara tidak lebih tiga tahun atau kedua-duanya sekali,” ujarnya. – KOSMO!ONLINE


Goodnite Pengeluar Tilam Terbesar di Malaysia
Oleh MUHAMMAD IKHWAN IDERIS

10 April 2023, 3:55 pm
PETALING JAYA – Jenama perabot tempatan yang telah beroperasi selama lebih dari 34 tahun, Goodnite diiktiraf sebagai ‘Pengeluar Tilam Terbesar di Malaysia’ oleh Malaysia Book of Records (MBOR) baru-baru ini.
Ketua Pegawai Eksekutif Goodnite Group, Yek Ming Teo berkata, jenama berkenaan telah memperlihatkan peningkatan dan perkembangan memberangsangkan sejak lima tahun lepas.
“Kami telah mengembangkan seluruh barisan produk kami, dan jualan kami meningkat lima kali ganda dalam tempoh yang sama.
“Ini membuktikan bahawa kerja keras dan usaha seluruh pasukan Goodnite pada masa lalu tidak sia-sia,” katanya dalam satu kenyataan.
Selain daripada jaminan kualiti produk, salah satu kelebihan Goodnite ialah perkhidmatannya yang sentiasa ditambah baik.
Antara inisiatif yang dilaksanakan ialah program percubaan tilam, iaitu ‘100 Nights Comfort Exchange’ yang dilancarkan di kedai-kedai utama adalah untuk memberikan pengalaman selepas jualan yang lebih baik kepada pelanggan.

“Selain itu, kaedah pembayaran ansuran Goodnite selama 36 bulan membolehkan pengguna membeli perabot yang berkualiti tinggi, tanpa menghadapi bebanan besar selepas renovasi.
“Goodnite memberikan fokus utama kepada keperluan pengguna dengan membuka kedai perabot sehenti di lebih daripada 24 lokasi seluruh negara untuk memberi pengalaman pembelian yang paling mudah, praktikal dan menyenangkan kepada pelanggan,” tambah Ming Teo.
Ketika produk-produk Goodnite sebelum ini, seperti tilam memberi lebih tumpuan kepada menambah baik kualiti tidur pengguna, jenama berkenaan kini telah meluaskan penawarannya untuk merangkumi perabot untuk keseluruhan rumah seperti bilik tamu dan ruang makan.
Mengulas mengenai pencapaian Goodnite sebagai ‘Pengeluar Tilam Terbesar di Malaysia’, Ming Teo berkata, matlamat akhir jenama itu ialah penyenaraian.
“Kami telah terlibat dalam pengeluaran bahan mentah, pengeluaran produk, borong, eksport, projek, dan kedai perabot sehenti sehinggalah kepada penawaran kaedah pembayaran ansuran.
“Seterusnya, kami akan mencipta aksesori hiasan yang bakal melengkapi penawaran perabot kami untuk memberi pengguna perkhidmatan sehenti yang lebih komprehensif,” ujarnya. – KOSMO! ONLINE


Kalau tak nak kerja jaga bayi, cari kerja lain – Fazura
Oleh MOHD. HAIKAL ISA

10 April 2023, 3:55 pm
PETALING JAYA – Geram dan sakit hati. Demikian luahan perasaan dilontarkan pelakon Nur Fazura berhubung kes penderaan kanak-kanak di taska yang semakin meruncing, sejak akhir-akhir ini.
Pesan Fazura atau nama sebenarnya, Nur Fazura Sharifuddin, pemilik taska perlu berhati perut dan jangan mementingkan keuntungan semata-mata.
“Geram dan sakit hati sebab kebelakangan ini, banyak sangat isu bila ibu bapa hantar anak ke taska tapi, dalam masa singkat, tiga hari atau sebulan, anak-anak cedera kena pukul sampai meninggal dunia apa semua.
“Pesanan untuk semua yang nak bekerja di taska atau nak buka taska dan sebagainya, kalau tak nak jaga anak orang, tak payahlah jaga. Tolonglah.
“Kita dahlah penat melahirkan dan membesarkan anak. Dan, ada di antara kita yang menunggu zuriat bertahun-tahun. Hantar ke taska dua tiga hari, sampai cedera teruk.
“Baru-baru ini (ada kes), sampai tempurung kepala cedera, koma dan ada yang meninggal dunia. Terbaharu, kurung anak-anak kecil di dalam bilik sempit tanpa diberikan makanan dan sebagainya,” katanya menerusi muat naik video dalam TikTok.

Fazura, 40, menasihatkan mereka yang terlibat agar tidak mementingkan diri sendiri dan mendapatkan rezeki dengan cara halal.
“Nak cari rezeki, tolonglah dengan cara yang berkat dan ikhlas. Kalau tak nak kerja jaga bayi, tolonglah cari kerja lain.
“Tak tahulah. Saya memang sangat-sangat kecewa dan sakit hati. Sebagai seorang ibu, memang saya sangat sakit hati.
“Jadi, siapa yang nak jadi pengasuh ke apa, ataupun nak buka taska, tolonglah upah orang-orang yang betul-betul ikhlas,” ujarnya.
Terdahulu, luluh hati seorang ibu bernama ibu El Ameerah apabila anak yang dihantar ke sebuah taska di Putrajaya pulang dengan kesan lebam dan luka di tangan, pipi serta bawah telinga.
Kata El Ameerah, anaknya yang berusia satu tahun itu diletakkan di dalam bilik kosong yang tidak beralas walaupun telah dibekalkan dengan selimut.
Lebih mengejutkan, dia diberitahu pemilik taska bahawa ruangan itu adalah bilik ‘isolasi’ sementara buat kanak-kanak berusia satu hingga dua tahun. – KOSMO! ONLINE


Uqasha kongsi foto Kamal, syukur kembali sihat
Oleh NUR EMIRA SAIZALI

10 April 2023, 4:30 pm
PETALING JAYA – Selepas hampir sebulan, aktres popular Uqasha Senrose menuai perhatian ramai apabila berkongsi foto terkini bersama suami tercinta, Kamal Adli selepas melalui insiden diserang di sebuah ekspo di Singapura pada bulan lalu.
Menerusi foto yang dimuat naik pelakon itu dalam Instagram miliknya, Uqasha atau nama penuhnya Nik Zaris Uqasha Nik Sen bersyukur dengan doa yang dititipkan orang ramai untuk kesihatan suaminya.
“Alhamdulilah untuk semua doa.
“Kamal kuat, syukur ke atas-Mu Ya Allah SWT,” kata pelakon berusia 30 tahun berkenaan dalam ruangan kapsyen.
Sementara itu dalam ruangan komen, rata-rata pengikut Instagramnya bersyukur melihat pasangan tersebut kembali bersatu setelah mengharungi episod hitam tempoh hari.
“Alhamdulillah, Kamal kuat dan semakin sembuh. Semoga Tuhan lindungi kalian berdua.

“Berseri-seri wajah Uqasha apabila suami berada di sisi. Harap dijauhkan daripada sebarang kejahatan,” komen netizen.
Pada 13 Mac lalu, Uqasha mengesahkan Kamal diserang oleh lelaki tidak dikenali sehingga mengalami kecederaan teruk pada bahagian kepala dan perlu menjalani pembedahan di sebuah hospital di Singapura.
Pelbagai spekulasi tercetus daripada insiden berdarah tersebut termasuk dakwaan suspek cemburu dengan Kamal kerana mengahwini Uqasha.
Baru-baru ini, mahkamah Singapura juga menetapkan suspek yang terlibat tidak dibenarkan diikat jamin. – KOSMO! ONLINE


Anggota polis berdendam bunuh 4 orang termasuk mentua
Oleh KOSMO!

10 April 2023, 4:14 pm
BANGKOK – Pertelingkahan tragis sebuah keluarga menjadi punca seorang anggota polis membunuh empat orang kerana dendam di selatan Thailand, lapor portal berita Thaiger semalam.
Pembunuhan kejam itu berlaku Sabtu lepas membabitkan  anggota dari  Balai Polis Khirirat Nakhom, wilayah Surat Thani  dan tiga konconya.
Menurut pesuruhjaya polis tempatan, Leftenan Jeneral (polis)  Surapong Thanomchit, keempat-empat lelaki yang diketuai oleh Sarjan Mejar Atthaporn Wichian, 46, itu menyerbu sebuah rumah di tambon Kapao dan melepaskan tembakan bertubi-tubi terhadap kesemua mangsa.
Polis  menemui lebih 90 kelongsong peluru senjata automatik bertaburan di sekitar rumah tempat kejadian berlaku.
Keempat-empat penyerang  termasuk abang Atthaporn yang berusia 48 tahun, Thammarat Wichian,  Manop Wang-ngan, 57, dan seorang suspek yang masih belum dikenal pasti.
Polis mengenal pasti tiga mangsa itu sebagai bekas ketua kampung,  Thammarong Nilniyom, isteri Thammarong,  Nilthip  dan seorang lagi bekas ketua kampung bernama Pornsak Petchu, lapor portal berita PBS Thai. Mangsa keempat belum dapat dikenal pasti identitinya.

Rakaman sistem televisyen  litar tertutup (CCTV)  lokasi kejadian menunjukkan keempat-empat suspek tiba di rumah  mangsa dengan menaiki kereta Toyota Vios pada pukul 1.06 tengah hari Sabtu lepas. Tiga daripada mereka keluar dari kereta termasuk  Atthaporn, Thammarat, dan Manop dengan masing-masing membawa senjata api.
Atthaporn dan Thammarat membawa raifal M16,  manakala Manop mempunyai senapang patah.
Salah seorang daripada tiga lelaki itu melepaskan tembakan ke arah Nilthip  yang sedang duduk di tepi balang air besar. Mangsa maut di tempat kejadian. Ketiga-tiga mereka kemudian menyerbu masuk ke dalam rumah dan melepaskan tembakan yang  membunuh Thammarong dan Pornsak.
Bagaimanapun, dipercayai salah seorang mangsa membalas tembakan dan membunuh seorang penyerang tersebut, Thammarat.
Atthaporn dan Manop kemudian melarikan diri dari tempat kejadian dengan menaiki kereta Toyota Vios yang sedang menunggu.
Surapong berkata,  Atthaporn dan Manop masih bebas, manakala polis sedang memburu  mereka atas tuduhan membunuh. Pemandu kereta itu kemudiannya ditemui mati di dalam kenderaan tersebut. Polis percaya dia mungkin terkena peluru sesat semasa pertempuran.
Laporan polis menunjukkan bahawa Atthaporn ialah menantu Thammarong.
Atthaporn menceraikan bekas isterinya pada Oktober 2022 dan berkahwin dengan Panida iaitu  anak perempuan tunggal Thammarong, yang menceraikan suaminya juga tahun lalu.
Thammarong dilaporkan tidak menyukai Atthaporn dan cuba memisahkan mereka, menyebabkan tercetusnya dendam kesumat.
Walaupun polis percaya bahawa ia adalah motif pembunuhan itu, siasatan masih diteruskan, kata  Surapong. – Agensi


GST bebankan golongan pendapatan rendah
Oleh HARRITH HISHAM

10 April 2023, 3:54 pm
KUALA LUMPUR – Pelaksanaan Cukai Barang dan Perkhidmatan (GST) disifatkan hanya akan membebankan golongan berpendapatan rendah dan tidak wajar digunakan bagi menggantikan cukai pendapatan.
Timbalan Menteri Kewangan II, Steven Sim chee Keong berkata, GST juga tidak sesuai untuk dilaksanakan ketika ini terutama pada fasa pemulihan pasca pandemik.
“Mungkin ada yang kata GST ini ada kebaikannya, tetapi mengikut kajian golongan berpendapatan rendah akan mengalami kos pembayaran cukai lebih tinggi mengikut nisbah pendapatan mereka.
“Jadi cukai ini dah pun melalui dapatan-dapatan, terbukti membebankan golongan pendapatan rendah berbanding golongan berpendapatan tinggi,” katanya ketika menggulung perbahasan Rang Undang-undang Kewangan 2023 di Dewan Negara, di sini hari ini.
Beliau berkata demikian bagi mengulas soalan Senator Datuk Armand Azha Abu Hanifah yang menyatakan kerajaan perlu ada mekanisme terbaik dalam menyelesaikan masalah pungutan cukai.
Justeru, kata beliau, kerajaan sedang meneliti suatu masa yang sesuai dalam tempoh pemulihan pasca pandemik, namun belum lagi mempertimbangkan pelaksanaan GST.

Dalam pada itu, Steven Sim menegaskan, bahawa cukai GST tidak patut disamakan dengan cukai pendapatan.
“Ini kerana cukai GST adalah (dikenakan) kepada pengguna manakala cukai pendapatan merupakan daripada hasil pendapatan yang diterima individu atau syarikat.
“Jadi dua perkara ini berbeza dan tidak boleh digantikan. Tidak ada perbandingan sebegini,” ujarnya. – KOSMO! ONLINE


Kerajaan lancar laman web khas lawan tuntutan Sulu
Oleh AMREE AHMAD

11 April 2023, 9:12 pm
PUTRAJAYA- Kerajaan bakal melancarkan laman sesawang mengandungi pelbagai maklumat perkembangan terkini tuntutan pihak yang mendakwa konon waris Sultan Sulu esok.
Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, laman khas itu akan dikenali sebagai Malaysia-Sulu Case.
“Pihak kerajaan akan berkongsi status terkini dan perkembangan kes yang serba rumit ini untuk rujukan awam.
“Laman sesawang rasmi tersebut akan dipapar dalam lima bahasa iaitu Melayu, Inggeris, Filipina, Perancis dan Sepanyol.
“Kerajaan berharap rakyat dan komuniti di seluruh dunia akan mendapat maklumat tepat berhubung naratif sahih isu tuntutan ini yang mungkin tidak diketahui selama ini,” katanya dalam sesi libat urus bersama media di sini tadi.
Katanya, laman berkenaan akan menceritakan lebih terperinci mengenai sejarah tuntutan tersebut dengan fakta tepat serta kenapakah tuntutan waris itu perlu ditolak sama sekali.

Antaranya termasuk prosiding yang dibiayai oleh satu dana litigasi dikenali sebagai Therium dan pihak terlibat didapati bersekongkol menuntut AS$14.9 bilion daripada Malaysia. – KOSMO! ONLINE


Wanita OKU maut rumah terbakar
Oleh ISWAN SHAFIQ ISA

11 April 2023, 10:37 pm
SEBERANG PERAI – Seorang wanita yang juga orang kelainan kurang upaya (OKU) maut dalam kebakaran di sebuah rumah di Kampung Alma, Bukit Mertajam di sini hari ini.
Mangsa, Nuraida Hashim, 43, yang mengalami masalah ketidakupayaan ditemui tidak sedarkan diri di atas katil sebuah bilik kiri-kira pukul 5 petang tadi.
Penolong Pengarah Operasi Negeri, Jabatan Bomba dan Penyelamat Malaysia (JBPM) Pulau Pinang, Mohd. Hafiz Hafizal Timaradin berkata, pihaknya menerima panggilan berhubung kejadian berlaku pada pukul 5.08 petang dan kemudiannya bergegas ke lokasi kejadian.
Menurutnya, kebakaran melibatkan sebuah rumah kelas B dengan anggaran peratusan kemusnahan adalah 40 peratus.
“Kebakaran telah dapat dikawal pada pukul 5.31 petang. Terdapat seorang mangsa wanita OKU yang berada di atas katil dalam bilik telah berjaya dikeluarkan oleh pasukan bomba ke tempat selamat.
“Namun, hasil pemeriksaan yang dilakukan pihak hospital mendapati yang mangsa telahpun meninggal dunia di tempat kejadian. Mayat mangsa kemudiannya diserahkan kepada pasukan polis untuk tindakan lanjut,” katanya dalam satu kenyataan di sini hari ini. – KOSMO! ONLINE